SK Úradný vestník Európskej únie C 323/1

OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV

Konsolidovaná ročná účtovná závierka Európskej únie 2016

(2017/C 323/01)

OBSAH

PREDSLOV 2

POLITICKÝ RÁMEC, RIADENIE A ZODPOVEDNOSŤ EURÓPSKEJ ÚNIE 4

VYHLÁSENIE KU KONSOLIDOVANEJ ÚČTOVNEJ ZÁVIERKE 9

KONSOLIDOVANÉ FINANČNÉ VÝKAZY A VYSVETĽUJÚCE POZNÁMKY 10

SÚVAHA 11

VÝKAZ O FINANČNÝCH VÝSLEDKOCH 12

VÝKAZ PEŇAŽNÝCH TOKOV 13

VÝKAZ ZMIEN V ČISTÝCH AKTÍVACH 14

POZNMKY K FINANČNÝM VÝKAZOM 15

FINANČNÝ VÝKAZ – DISKUSIA A ANALÝZA 91

SPRÁVY O PLNENÍ ROZPOČTU A VYSVETLIVKY 107

GLOSÁR 147

PREDSLOV

S potešením predstavujem ročnú účtovnú závierku Európskej únie za rok 2016. Obsahuje celkový prehľad financií EÚ za rok 2016, to znamená informácie o finančnej situácii Únie, plnení rozpočtu v priebehu roka, podmienených záväzkoch, ako aj o finančných záväzkoch a povinnostiach, ktoré Únia prijala. Vzhľadom na viacročný charakter činností Únie závierka obsahuje aj vysvetlenia kľúčových finančných ukazovateľov a ich vývoja.

V roku 2016 dosiahla Európska únia množstvo cieľov, ale pribudli jej aj ďalšie úlohy. Rozpočet EÚ bol zameraný na posilňovanie hospodárstva, podporu zamestnanosti a rastu a investovanie do výskumu. Podmienky v európskom hospodárstve a na trhu práce sa zlepšili a nezamestnanosť v EÚ klesla.

Ani nie rok a pol od svojho zavedenia už začal Európsky fond pre strategické investície (EFSI), ktorý je ústredným prvkom Investičného plánu pre Európu, prinášať hmatateľné výsledky. Do polovice mája 2017 dokázal tento fond, ktorý pôsobí vo všetkých 28 členských štátoch, zmobilizovať investície za viac než 190 mld. EUR, čo je viac než polovica z 315-mld. cieľa stanoveného na polovicu roka 2018, čím prispel k oživeniu hospodárstva. Na konci roka 2016 bol garančný fond, ktorý pokrýva operácie EFSI vykonávané skupinou EIB, zabezpečený prostriedkami z rozpočtu EÚ a v tejto ročnej závierke dosiahol celkovú výšku 1 mld. EUR.

Všeobecnou prioritou rozpočtu EÚ je naďalej podpora zamestnanosti, rastu a investícií. Komisia pokračuje v úsilí o posilnenie oživenia hospodárstva EÚ a v investovaní do mladých ľudí a uchádzačov o zamestnanie, ako aj do začínajúcich podnikov a malých a stredných podnikov (MSP). Dobrým príkladom je nástroj záruk za úvery v rámci programu COSME (Program pre konkurencieschopnosť podnikov a malých a stredných podnikov), ktorý bol aj v roku 2016 veľmi úspešný, a to okrem iného vďaka dodatočnej schopnosti znášať riziko zabezpečenej z EFSI. Na konci roka 2016 viac ako 143 000 malých a stredných podnikov v 21 krajinách dostalo financie s podporou programu COSME v celkovej výške viac než 5,5 mld. EUR.

Výskumný a inovačný program Horizont 2020 je kľúčovým programom pri budovaní inovačnej a vedomostnej ekonomiky a spoločnosti v rámci EÚ. Podarilo sa mu dosiahnuť 49 000 podpísaných dohôd o účasti a grantoch v celkovej výške 20,5 mld. EUR. Viac než 21 % všetkých účastníkov tvorili MSP. Zintenzívnenie činností v rámci programu Horizont 2020 dokazuje aj takmer 40 % navýšenie záručných nástrojov programu Horizont 2020 zahrnutých v tejto závierke v porovnaní s minulým rokom.

Po uverejnení vyhlásenia o počiatočných službách v roku 2016 prešiel program Galileo, v rámci ktorého sa zriaďuje vlastný európsky globálny satelitný navigačný systém, v roku 2016 z fázy zavádzania do fázy využívania. Hodnota funkčných satelitov Galileo a pozemnej infraštruktúry uvedená v tejto závierke dosiahla na konci roka 2016 výšku 2 mld. EUR. Vykonávanie projektov v rámci programu Horizont 2020 podnietilo rozvoj nových aplikácií systému Galileo. Tieto projekty už viedli k 13 novým inováciám, ktoré sa dostali na trh, 5 patentom, 34 zdokonaleným prototypom, dvom výrobkom na trhu a 223 publikovaným vedeckým prácam. Očakáva sa, že trh s globálnym navigačným satelitným systémom narastie z 5,8 mld. používaných zariadení v roku 2017 na odhadovaných 8 mld. v roku 2020.

Nástroj na prepájanie Európy (NPE) pre dopravu s cieľom uľahčiť prístup projektov v oblasti infraštruktúry k financovaniu v sektoroch dopravy, telekomunikácií a energetiky prispel k vybudovaniu 64 km dlhého Brennerského železničného tunela, ktorý bude najdlhším vysokokapacitným železničným tunelom na svete. Dlhový nástroj NPE uvedený v závierke umožňuje rozdelenie rizika pri dlhovom financovaní vo forme nadriadeného a podriadeného dlhu alebo záruk, ako aj podpory projektových dlhopisov.

V roku 2016 Európa naďalej reagovala na nové výzvy vyplývajúce z meniacej sa geopolitickej situácie. Z rozpočtu EÚ sa poskytovala podpora členským štátom na riadne riadenie migračných tokov, na riešenie základných príčin migrácie a ochranu Schengenského priestoru. V roku 2016 nabralo tempo vykonávanie národných programov členských štátov v rámci Fondu pre azyl, migráciu a integráciu a Fondu pre vnútornú bezpečnosť.

Komisia zriadila aj nástroj pre utečencov v Turecku, ktorý začal fungovať 17. februára 2016 a ku ktorému sa v závierke uvádzajú príspevky členských štátov vo výške 630 mil. EUR uhradené v roku 2016. Komisii to umožnilo, okrem iných iniciatív, spustiť inovačný program núdzovej záchrannej sociálnej siete zameraný na pomoc až miliónu najzraniteľnejších utečencov v Turecku prostredníctvom pravidelných peňažných príspevkov. Ide o príklad intenzívnejšieho využívania pomoci z rozpočtu EÚ ako účinného a efektívneho spôsobu pomáhania ľuďom v núdzových situáciách.

V júni 2016 Komisia navrhla nový rámec partnerstva s tretími krajinami v kontexte európskej migračnej agendy. Rámec predstavuje európsky prístup k prehlbovaniu spolupráce s krajinami pôvodu, tranzitu a cieľovými krajinami migračných tokov. Podporuje sa z väčšiny rozpočtových programov v rámci časti Globálna Európa, ako aj z príslušných trustových fondov EÚ, najmä trustového fondu pre Sýriu, ktorý sa uvádza v ročnej závierke. Na zintenzívnenie spolupráce s prioritnými partnerskými krajinami a pokračovanie v úsilí na trase cez centrálne Stredozemie sú najdôležitejšie primerané finančné prostriedky pre rámec partnerstva.

Prioritou rozpočtu EÚ boli naďalej aj ďalšie globálne výzvy, ako napríklad riešenie zmeny klímy. V roku 2016 sa celková výška príspevkov na zohľadňovanie klimatických hľadísk odhaduje na 20,9 % v súlade s cieľom stanoveným pre súčasné obdobie VFR 2014 – 2020.

Z rozpočtového hľadiska zostávajú hlavnými investičnými nástrojmi EÚ európske štrukturálne a investičné fondy a spoločná poľnohospodárska politika. Z rozpočtu EÚ sa v roku 2016 vynaložilo 57,4 mld. EUR na poľnohospodárstvo a rozvoj vidieka a, napriek počiatočným oneskoreniam, sa vo fáze spustenia a vykonávania súčasného VFR vynaložilo 37,8 mld. EUR na hospodársku, sociálnu a územnú súdržnosť.

Komisia začala diskusiu o budúcnosti a prioritách EÚ s 27 členskými štátmi. Budeme naďalej spolupracovať na vytváraní prosperujúcejšej, konkurencieschopnejšej a bezpečnejšej budúcnosti.

Günther H. Oettinger

komisár pre rozpočet a ľudské zdroje, Európska komisia

POLITICKÝ RÁMEC, RIADENIE A ZODPOVEDNOSŤ EURÓPSKEJ ÚNIE

Európska únia (EÚ) je úniou, ktorej 28 (1) európskych krajín (členských štátov) zveruje kompetencie na dosahovanie spoločných cieľov. Únia je založená na hodnotách úcty k ľudskej dôstojnosti, slobody, demokracie, rovnosti, právneho štátu a dodržiavania ľudských práv vrátane práv osôb patriacich k menšinám. Tieto hodnoty sú spoločné členským štátom v spoločnosti, v ktorej prevláda pluralizmus, nediskriminácia, tolerancia, spravodlivosť, solidarita a rovnosť medzi ženami a mužmi.

1. POLITICKÝ RÁMEC

Zmluvy EÚ

Všeobecné ciele a zásady, ktorými sa riadia Únia a európske inštitúcie, sa vymedzujú v zmluvách. Únia a inštitúcie EÚ môžu konať iba v rámci právomocí zverených zmluvami a na ich základe dosahovať ciele stanovené v zmluvách, pričom musia dodržiavať zásady (2) subsidiarity a proporcionality.

Na dosahovanie cieľov a vykonávanie politík si Únia zabezpečuje potrebné finančné prostriedky. Za plnenie cieľov v spolupráci s členskými štátmi a podľa zásady riadneho finančného hospodárenia zodpovedá Komisia.

EÚ presadzuje ciele stanovené v zmluve prostredníctvom viacerých nástrojov, ku ktorým patrí aj rozpočet EÚ. Ďalšími sú napríklad navrhovanie právnych predpisov alebo presadzovanie politických stratégií.

Stratégia Európa 2020

V stratégii Európa 2020, ktorú v roku 2010 odsúhlasili hlavy štátov alebo predsedovia vlád členských štátov EÚ, sa vymedzuje desaťročná stratégia rastu a zamestnanosti na úrovni EÚ a pre EÚ (3). Uvádzajú sa v nej tri vzájomne sa dopĺňajúce priority inteligentného, udržateľného a inkluzívneho rastu s piatimi hlavnými cieľmi EÚ. Jej úspech závisí od všetkých subjektov Únie a ich spoločnej činnosti.

Rozpočet EÚ je iba jeden z nástrojov prispievajúcich k dosiahnutiu cieľov stratégie Európa 2020. Na dosahovanie konkrétnych výsledkov stratégie Európa 2020 sa mobilizuje široký rozsah opatrení na vnútroštátnej a medzinárodnej úrovni, ako aj na úrovni EÚ.

Politické priority Komisie

Politické priority Komisie sa vymedzujú v politických usmerneniach stanovených predsedom Komisie a predstavujú plán činnosti Komisie, ktorý je plne v súlade so stratégiou Európa 2020, stratégiou Európy pre dlhodobý rast.

10 PRIORÍT

— Ďalšie posilnenie zamestnanosti, rastu a investícií. — Primeraná a vyvážená dohoda o voľnom obchode s USA. — Prepojený jednotný digitálny trh. — Priestor spravodlivosti a základných práv založený na vzájomnej dôvere. — Odolná energetická únia uplatňujúca výhľadovú politiku v oblasti zmeny klímy. — Príprava novej politiky v oblasti migrácie. — Prehĺbený a spravodlivejší vnútorný trh s posilnenou priemyselnou základňou. — Európa ako silnejší globálny aktér. — Prehĺbená a spravodlivejšia hospodárska a menová únia (HMÚ). — Únia demokratickej zmeny.

Politiky podporované z rozpočtu EÚ sa vykonávajú v súlade s viacročným finančným rámcom (VFR).

VFR

Vo VFR sa politické priority EÚ premietajú do finančných podmienok na minimálne päťročné obdobie. Stanovujú sa v ňom maximálne ročné sumy (stropy) pre výdavky EÚ ako celok a pre hlavné kategórie výdavkov (okruhy). Súčet stropov všetkých okruhov tvorí celkový strop viazaných rozpočtových prostriedkov.

VFR podporuje činnosti EÚ na plnenie cieľov politík EÚ počas dostatočne dlhého obdobia nato, aby boli účinné a mohli predstavovať súdržnú dlhodobú víziu pre prijímateľov a vnútroštátne orgány, ktoré sa podieľajú na financovaní. VFR na obdobie 2014 – 2020 a jeho programové zložky, v ktorých sa stanovujú maximálne rozpočtové záväzky na dané obdobie vo výške 960 mld. EUR a platby vo výške 908 mld. EUR (v cenách roku 2011), boli pripravené s dôkladnou európskou logikou a zameraním na pridanú hodnotu, čím pomáhajú dosahovať spoločné ciele stratégie rastu a zamestnanosti Európa 2020.

VFR musí byť schválený jednomyseľne, aby sa vyjadril súhlas všetkých členských štátov s cieľmi a výdavkami. Z rozpočtu EÚ sa financuje široká škála politík a programov v celej EÚ. Komisia vykonáva výdavkové programy, činnosti a projekty v súlade s prioritami, ktoré Európsky parlament a Rada stanovili vo VFR. V hlavnej výdavkovej oblasti európskych štrukturálnych a investičných fondov (EŠIF) sa EÚ prijatím operačných programov právne zaväzuje vykonávať tieto činnosti.

Medziinštitucionálna dohoda

Viacročný finančný rámec dopĺňa Medziinštitucionálna dohoda o rozpočtovej disciplíne, spolupráci v rozpočtových otázkach a riadnom finančnom hospodárení (4), ktorá je politickou dohodou medzi Európskym parlamentom, Radou a Komisiou. Účelom tejto dohody, prijatej v roku 2013 v súlade s článkom 295 ZFEÚ, je vykonávať rozpočtovú disciplínu a zlepšovať fungovanie ročného rozpočtového postupu, ako aj zabezpečiť spoluprácu medzi inštitúciami v rozpočtových otázkach a riadne finančné hospodárenie.

Ročný rozpočet

Ročný rozpočet zostavuje Komisia a zvyčajne ho do polovice decembra schvália Európsky parlament a Rada na základe postupu stanoveného v článku 314 ZFEÚ. Podľa zásady vyrovnanosti rozpočtu sa celkové príjmy musia rovnať celkovým výdavkom (platobným rozpočtovým prostriedkom) za daný rozpočtový rok.

Hlavným zdrojom financovania EÚ sú príjmy z vlastných zdrojov, doplnené o ďalšie príjmy. Existujú tri druhy vlastných zdrojov: tradičné vlastné zdroje (ako napríklad clá a odvody z produkcie cukru), vlastný zdroj založený na dani z pridanej hodnoty (DPH) a vlastný zdroj založený na hrubom národnom dôchodku (HND). Iné príjmy plynúce z činností EÚ (napr. pokuty za porušovanie pravidiel hospodárskej súťaže) predstavujú zvyčajne menej ako 10 % celkových príjmov. Celková výška vlastných zdrojov potrebná na financovanie rozpočtu sa určuje ako rozdiel celkových výdavkov a iných príjmov. Celková výška vlastných zdrojov nemôže prekročiť 1,23 % súčtu hrubých národných dôchodkov (HND) členských štátov.

Operačné výdavky EÚ pokrývajú rôzne okruhy VFR a majú rôzne formy v závislosti od spôsobu vyplácania finančných prostriedkov a hospodárenia s nimi. Rozpočet EÚ sa plní v troch spôsoboch hospodárenia:

Zdieľané hospodárenie: pri tejto metóde sa úlohy súvisiace s plnením rozpočtu delegujú na členské štáty. Asi 80 % výdavkov sa spravuje týmto spôsobom, a to v takých oblastiach, ako sú poľnohospodárske výdavky a štrukturálne opatrenia.

Priame hospodárenie: rozpočet plnia priamo útvary Komisie.

Nepriame hospodárenie: v týchto prípadoch Komisia deleguje úlohy súvisiace s plnením rozpočtu na subjekty, na ktoré sa vzťahuje právo EÚ alebo vnútroštátne právo, ako sú agentúry EÚ alebo medzinárodné organizácie.

Nariadenie o rozpočtových pravidlách

Nariadenie o rozpočtových pravidlách, ktoré sa uplatňuje na všeobecný rozpočet, je základným aktom v rámci regulačnej architektúry financií EÚ a vymedzujú sa v ňom rozpočtové pravidlá EÚ. Obsahuje všeobecné pravidlá týkajúce sa rozpočtu EÚ.

2. RIADENIE A ZODPOVEDNOSŤ V EÚ

2.1. INŠTITUCIONÁLNA ŠTRUKTÚRA

Organizačné riadenie EÚ tvoria inštitúcie, agentúry a iné orgány EÚ, ktoré sú uvedené v poznámke 9 v rámci poznámok ku konsolidovaným finančným výkazom. Hlavnými inštitúciami zodpovednými za formulovanie politík a prijímanie rozhodnutí sú Európsky parlament, Európska rada, Rada a Komisia.

Komisia je výkonným orgánom EÚ a presadzuje jej všeobecný záujem. Uskutočňuje to navrhovaním právnych predpisov, vykonávaním politík EÚ, dohľadom nad správnym vykonávaním zmlúv a európskeho práva, hospodárením s rozpočtom EÚ a zastupovaním Únie mimo Európy.

Vnútorné fungovanie Komisie vychádza z viacerých kľúčových zásad, ktorými sa podporuje dobrá správa: jednoznačné úlohy a povinnosti, pevný záväzok v oblasti dobrého hospodárenia a dodržiavania právneho rámca, jasné mechanizmy zodpovednosti, vysokokvalitný a inkluzívny regulačný rámec, otvorenosť a transparentnosť, ako aj prísne normy etického správania.

2.2. RIADIACA ŠTRUKTÚRA KOMISIE

Európska komisia má jedinečný systém riadenia s jednoznačným rozdelením na politické a administratívne štruktúry dohľadu a dobre vymedzené línie zodpovednosti a finančnej zodpovednosti. Systém vychádza zo zmlúv, ale jeho štruktúra sa prispôsobila meniacemu sa prostrediu a zostáva v súlade s najlepšími postupmi stanovenými v príslušných medzinárodných normách (5).

— Kolégium komisárov preberá zodpovednosť za prácu Komisie na úrovni kolégia. Operačné plnenie rozpočtu sa deleguje na generálnych riaditeľov a vedúcich útvarov, ktorí riadia administratívnu štruktúru Komisie (6).

— Kolégium deleguje úlohy spojené s finančným hospodárením na generálnych riaditeľov alebo vedúcich útvarov, ktorí sa stávajú povoľujúcimi úradníkmi vymenovanými delegovaním. Tieto úlohy môžu byť ďalej delegované na riaditeľov, vedúcich odborov a ďalších pracovníkov, ktorí sa tak stávajú povoľujúcimi úradníkmi vymenovanými subdelegovaním. Zodpovednosť povoľujúcich úradníkov sa vzťahuje na celý proces hospodárenia, a to od stanovenia toho, čo je potrebné urobiť v záujme dosiahnutia politických cieľov vymedzených inštitúciou, až po riadenie prebiehajúcich činností z operačného, ako aj rozpočtového hľadiska.

V Komisii sú tak úlohy a zodpovednosti v oblasti finančného hospodárenia jednoznačne vymedzené a uplatňované. Je to decentralizovaný prístup s jednoznačnými zodpovednosťami, ktorého cieľom je vytvárať administratívnu kultúru motivujúcu zamestnancov verejnej správy k preberaniu zodpovednosti za činnosti, nad ktorými majú kontrolu, a poskytujúcu im kontrolu nad činnosťami, za ktoré sú zodpovední.

V kontexte cyklu strategického plánovania a programovania Komisie musí každý povoľujúci úradník vypracovať výročnú správu o činnosti týkajúcu sa činností, dosiahnutých cieľov a politických výsledkov za rok, v ktorej vyhlási, že prostriedky boli použité na základe zásad riadneho finančného hospodárenia a že zaviedol kontrolné postupy, ktorými sa zabezpečujú potrebné záruky, pokiaľ ide o zákonnosť a riadnosť príslušných operácií. Na úrovni Komisie sa tieto výsledky prijmú a súhrnne uverejnia vo Výročnej správe o hospodárení a výkonnosti rozpočtu a odošlú Európskemu parlamentu a Rade. Táto správa je hlavným nástrojom politickej zodpovednosti kolégia komisárov za spravovanie rozpočtu.

Účtovník Komisie je hlavnou osobou zodpovednou za správu pokladnice, postupy vymáhania, stanovenie pravidiel účtovania na základe medzinárodných účtovných štandardov a metód pre verejný sektor, overovanie účtov a vypracovanie konsolidovanej ročnej účtovnej závierky Komisie a EÚ. Okrem toho sa od účtovníka požaduje, aby podpísal účtovnú závierku spolu s vyhlásením, že poskytuje pravdivý a skutočný obraz o finančnej situácii, o výsledkoch operácií a peňažných tokoch zo všetkých podstatných hľadísk. Účtovník je nezávislá funkcia s hlavnou zodpovednosťou za finančné výkazníctvo Komisie. Vnútorný audítor Komisie je podobne centralizovaná a nezávislá funkcia.

Správna rada organizácie sa podieľa na riadení Komisie tým, že poskytuje dohľad a strategické smerovanie pri hlavných otázkach riadenia organizácie, a to aj v súvislosti s riadením finančných a ľudských zdrojov. Predsedá jej generálny tajomník a pravidelne sa v nej schádzajú generálni riaditelia a kabinety zodpovedné za rozpočet, ľudské zdroje a IT s cieľom zabezpečiť, aby v Komisii boli zavedené potrebné organizačné a technické štruktúry na účinné a efektívne plnenie politických priorít predsedu.

2.3. SPOĽAHLIVÝ VÝKONNOSTNÝ RÁMEC

Zavádzanie spoľahlivých výkonnostných rámcov je nevyhnutné na zabezpečenie dôkladného zamerania na výsledky, pridanej hodnoty EÚ a riadneho riadenia programov EÚ. Pri vykonávaní rozpočtu EÚ sa musí zohľadňovať množstvo cieľov, ako aj doplnkovosť a presadzovanie politík a programov a kľúčová úloha členských štátov pri vykonávaní rozpočtu EÚ. Komisia je povinná zabezpečovať, aby sa prostredníctvom rozpočtu EÚ dosahovali lepšie výsledky pre občanov a aby sa podporovali politické priority. S cieľom zabezpečiť prideľovanie zdrojov na jednotlivé priority a čo najlepšiu výkonnosť a pridanú hodnotu každej akcie Komisia vykonáva svoju iniciatívu s názvom Rozpočet EÚ zameraný na výsledky. Na základe výkonnostného rámca na obdobie 2014 – 2020 podporuje lepšiu vyváženosť medzi dodržiavaním podmienok a výkonom. Výkonnostné rámce na obdobie 2014 – 2020 boli začlenené ako nový povinný prvok a kľúčový pilier do väčšieho zamerania sa na výsledky tohto programového obdobia. Stanovuje sa v ňom zavedenie jasných a merateľných cieľov a ukazovateľov, ako aj mechanizmov monitorovania, vykazovania a hodnotenia.

Výročná správa o hospodárení a výkonnosti rozpočtu EÚ poskytuje komplexný prehľad o výkonnosti, riadení a ochrane rozpočtu EÚ. Vysvetľuje sa v nej, ako sa z rozpočtu EÚ podporujú politické priority Európskej únie, aké výsledky sa dosiahli pomocou rozpočtu EÚ, a akú úlohu zohráva Komisia pri zabezpečovaní a podpore najprísnejších noriem rozpočtového a finančného hospodárenia.

2.4. FINANČNÉ VÝKAZNÍCTVO

Hlavným prvkom finančného výkazníctva EÚ je integrovaný balík finančných správ EÚ, ktorý pozostáva z konsolidovanej ročnej účtovnej závierky EÚ a ďalších správ pripojených k účtovnej závierke, t. j. z výročnej správy o hospodárení a výkonnosti rozpočtu a správy o následných opatreniach po udelení absolutória. Integrovaný balík finančných správ poskytuje verejnosti komplexný prehľad o každoročnej finančnej a prevádzkovej situácii EÚ.

Konsolidovaná ročná účtovná závierka EÚ poskytuje finančné informácie o činnosti inštitúcií, agentúr a ostatných orgánov EÚ z hľadiska akruálneho účtovníctva aj rozpočtu. Táto účtovná závierka neobsahuje účtovné závierky členských štátov.

Konsolidovaná ročná účtovná závierka EÚ pozostáva z dvoch samostatných častí, ktoré sú vzájomne prepojené:

a) z konsolidovaných finančných výkazov a

b) zo správ o plnení rozpočtu, ktoré obsahujú súhrnné informácie o plnení rozpočtu.

Ku konsolidovanej ročnej závierke EÚ je okrem toho pripojená diskusia o finančnom výkaze a analýza, v ktorej sú zhrnuté významné zmeny a trendy vo finančných výkazoch a vysvetľujú závažné riziká a neistoty, ktorým musí EÚ čeliť a ktoré je potrebné v budúcnosti riešiť.

Podávanie správ/výkazníctvo a zodpovednosť v Komisii:

Integrovaný balík finančného výkazníctva Konsolidovaná ročná účtovná závierka EÚ Výročná správa o hospodárení a vykonávaní rozpočtu Správa o opatreniach prijatých v nadväznosti na udelenie absolutória Iné správy Súhrnná správa o činnosti EÚ Výročná správa o činnosti generálnych riaditeľstiev Správa o rozpočtovom a finančnom hospodárení

2.5. KONTROLY

Externý audit

Európsky dvor audítorov (Dvor audítorov) je externým audítorom inštitúcií (a orgánov) EÚ. Úlohou Dvora audítorov je prispievať k zlepšovaniu finančného hospodárenia EÚ, podporovať zodpovednosť a transparentnosť a konať ako nezávislý ochranca finančných záujmov občanov EÚ. Úlohou Dvora audítorov ako nezávislého externého audítora EÚ je kontrolovať správne účtovanie o prostriedkoch EÚ, ich získavanie a vynakladanie v súlade s príslušnými pravidlami a nariadeniami, ako aj to, či sa dosiahol výhodný pomer medzi kvalitou a cenou.

Ročnú účtovnú závierku EÚ a hospodárenie s jej zdrojmi kontroluje Dvor audítorov, ktorý v rámci svojej činnosti vypracuje pre Európsky parlament a Radu:

1. výročnú správu o činnostiach financovaných zo všeobecného rozpočtu s podrobným uvedením pripomienok k ročnej účtovnej závierke a príslušným transakciám;

2. stanovisko vychádzajúce z jeho auditov, ktoré je uvedené vo výročnej správe vo forme vyhlásenia o vierohodnosti, pokiaľ ide o i) spoľahlivosť vedenia účtov a ii) zákonnosť a riadnosť príslušných transakcií, ktoré zahŕňajú vybrané príjmy, ako aj platby konečným príjemcom, a

3. osobitné správy týkajúce sa konkrétnych oblastí.

Absolutórium

Posledným krokom v rámci rozpočtového cyklu je udelenie absolutória za plnenie rozpočtu za daný rozpočtový rok. Absolutórium sa udeľuje Komisii a všetkým ostatným inštitúciám a orgánom EÚ. Udelenie absolutória predstavuje politický aspekt externej kontroly plnenia rozpočtu. Ide o rozhodnutie, ktorým Európsky parlament na základe odporúčania Rady „zbavuje“ Komisiu (a iné orgány EÚ) zodpovednosti za hospodárenie s daným rozpočtom, a to tým, že vyhlási tento rozpočet za ukončený. V rámci EÚ je orgánom udeľujúcim absolutórium Európsky parlament. To znamená, že po audite a uzavretí ročnej účtovnej závierky je úlohou Rady, aby vydala odporúčanie a úlohou Európskeho parlamentu, aby udelil Komisii a ostatným orgánom EÚ absolutórium za plnenie rozpočtu EÚ za daný rozpočtový rok. Toto rozhodnutie sa opiera o preskúmanie ročnej účtovnej závierky, o výročnú správu Komisie o hospodárení a vykonávaní rozpočtu, o výročnú správu, o stanovisko Dvora audítorov a jeho osobitné správy, ako aj o odpovede Komisie na otázky a žiadosti o ďalšie informácie.

Postup udeľovania absolutória môže mať tri výsledky: udelenie, odloženie alebo zamietnutie absolutória. Neoddeliteľnou súčasťou ročného postupu udelenia absolutória v Európskom parlamente sú vypočutia komisárov, v rámci ktorých poslanci Európskeho parlamentu, ktorí sú členmi Výboru pre kontrolu rozpočtu, kladú komisárom otázky týkajúce sa oblasti politiky, za ktorú sú zodpovední. Plénum Európskeho parlamentu prijíma záverečnú správu o udelení absolutória vrátane osobitných odporúčaní na prijatie opatrení adresovaných Komisii. Odporúčania Rady týkajúce sa udelenia absolutória schváli Rada pre hospodárske a finančné záležitosti (ECOFIN). Správa o udelení absolutória Európskeho parlamentu, ako aj odporúčania týkajúce sa udelenia absolutória Rady sú predmetom výročnej správy Komisie o nadväzujúcich opatreniach, v ktorej Komisia uvádza konkrétne opatrenia, ktoré prijala s cieľom implementovať poskytnuté odporúčania.

VYHLÁSENIE KU KONSOLIDOVANEJ ÚČTOVNEJ ZÁVIERKE

Konsolidovaná ročná účtovná závierka Európskej únie za rok 2016 bola zostavená na základe údajov predložených inštitúciami a orgánmi podľa článku 148 ods. 2 nariadenia o rozpočtových pravidlách, ktoré sa vzťahujú na všeobecný rozpočet Európskej únie. Týmto vyhlasujem, že bola zostavená v súlade s hlavou IX nariadenia o rozpočtových pravidlách a v súlade s účtovnými zásadami, pravidlami a metódami uvedenými v poznámkach k finančným výkazom.

Účtovníci týchto inštitúcií a orgánov predložili všetky údaje potrebné na zostavenie účtovnej závierky, ktorá poskytuje prehľad o aktívach a pasívach Európskej únie a o plnení rozpočtu, a zároveň potvrdili hodnovernosť týchto údajov.

Týmto potvrdzujem, že na základe uvedených údajov a kontrol, ktoré som považoval za nevyhnutné na to, aby som účtovnú závierku Európskej komisie mohol podpísať, mám primeranú istotu, že účtovná závierka poskytuje pravdivý a skutočný obraz o finančnej situácii, o výsledkoch operácií a peňažných tokoch Európskej únie zo všetkých podstatných hľadísk.

[podpis] Rosa ALDEA BUSQUETS účtovníčka Komisie 23. júna 2017

KONSOLIDOVANÉ FINANČNÉ VÝKAZY A VYSVETĽUJÚCE POZNÁMKY (1)

OBSAH

SÚVAHA 11

VÝKAZ O FINANČNÝCH VÝSLEDKOCH 12

VÝKAZ PEŇAŽNÝCH TOKOV 13

VÝKAZ ZMIEN V ČISTÝCH AKTÍVACH 14

POZNÁMKY K FINANČNÝM VÝKAZOM 15

1. HLAVNÉ ÚČTOVNÉ POSTUPY 15

2. POZNÁMKY K SÚVAHE 27

3. POZNÁMKY K VÝKAZU O FINANČNÝCH VÝSLEDKOCH 56

4. PODMIENENÉ ZÁVÄZKY A AKTÍVA 65

5. ROZPOČTOVÉ A PRÁVNE ZÁVÄZKY 69

6. RIADENIE FINANČNÉHO RIZIKA 73

7. INFORMÁCIE O SPRIAZNENÝCH OSOBÁCH 86

8. UDALOSTI PO DÁTUME ZOSTAVENIA SÚVAHY 87

9. ROZSAH KONSOLIDÁCIE 88

SÚVAHA

v mil. EUR Poznámka 31. 12. 2016 31. 12. 2015 DLHODOBÉ AKTÍVA Nehmotné aktíva 2.1 381 337 Nehnuteľnosti, stroje a zariadenia 2.2 10 068 8 700 Investície účtované s použitím metódy vlastného imania 2.3 528 497 Finančné aktíva 2.4 62 247 56 965 Predbežné financovanie 2.5 21 901 29 879 Pohľadávky z výmenných transakcií a vymáhateľné sumy z nevýmenných transakcií 2.6 717 870 95 842 97 248 KRÁTKODOBÉ AKTÍVA Finančné aktíva 2.4 3 673 9 907 Predbežné financovanie 2.5 23 569 15 277 Pohľadávky z výmenných transakcií a vymáhateľné sumy z nevýmenných transakcií 2.6 10 905 9 454 Zásoby 2.7 165 138 Peňažné prostriedky a peňažné ekvivalenty 2.8 28 585 21 671 66 897 56 448 AKTÍVA SPOLU 162 739 153 696 DLHODOBÉ PASÍVA Dôchodky a ostatné zamestnanecké požitky 2.9 (67 231 ) (63 814 ) Rezervy 2.10 (1 936 ) (1 716 ) Finančné záväzky 2.11 (55 067 ) (51 764 ) (124 234 ) (117 293 ) KRÁTKODOBÉ PASÍVA Rezervy 2.10 (675) (314) Finančné záväzky 2.11 (2 284 ) (7 939 ) Záväzky 2.12 (40 005 ) (32 191 ) Časovo rozlíšené výdavky a výnosy budúcich období 2.13 (67 580 ) (68 402 ) (110 544 ) (108 846 ) PASÍVA SPOLU (234 778 ) (226 139 ) ČISTÉ AKTÍVA (72 040 ) (72 442 ) Rezervy 2.14 4 841 4 682 Sumy, ktoré majú byť vyžiadané od členských štátov (2) 2.15 (76 881 ) (77 124 ) ČISTÉ AKTÍVA (72 040 ) (72 442 )

VÝKAZ O FINANČNÝCH VÝSLEDKOCH

v mil. EUR Poznámka 2016 2015 PRÍJMY Príjmy z nevýmenných transakcií Zdroje založené na HND 3.1 95 578 95 355 Tradičné vlastné zdroje 3.2 20 439 18 649 Zdroj založený na DPH 3.3 15 859 18 328 Pokuty 3.4 3 858 531 Vymáhanie výdavkov 3.5 1 947 1 547 Iné 3.6 5 740 5 067 143 422 139 478 Príjmy z výmenných transakcií Finančné príjmy 3.7 1 769 1 846 Iné 3.8 996 1 562 2 765 3 408 Príjmy spolu 146 187 142 886 VÝDAVKY Vynaložené členskými štátmi 3.9 Európsky poľnohospodársky záručný fond (44 152 ) (45 032 ) Európsky poľnohospodársky fond pre rozvoj vidieka a ďalšie nástroje na rozvoj vidieka (12 604 ) (16 376 ) Európsky fond regionálneho rozvoja a Kohézny fond (35 045 ) (38 745 ) Európsky sociálny fond (9 366 ) (9 849 ) Iné (1 606 ) (2 380 ) Vynaložené Komisiou, výkonnými agentúrami a trustovými fondmi 3.10 (15 610 ) (15 626 ) Vynaložené inými agentúrami a orgánmi EÚ 3.11 (2 547 ) (1 209 ) Vynaložené tretími krajinami a medzinárodnými organizáciami 3.11 (3 258 ) (3 031 ) Vynaložené inými účtovnými jednotkami 3.11 (2 035 ) (2 107 ) Náklady na zamestnancov a dôchodky 3.12 (9 776 ) (10 273 ) Zmeny v poistno-matematických predpokladoch týkajúcich sa zamestnaneckých požitkov 3.13 (1 068 ) (2 040 ) Náklady financovania 3.14 (1 904 ) (1 986 ) Podiel na výsledku pridružených a spoločných podnikov 3.15 2 (641) Ostatné výdavky 3.16 (5 486 ) (6 623 ) Výdavky spolu (144 454 ) (155 919 ) HOSPODÁRSKY VÝSLEDOK ZA ROZPOČTOVÝ ROK 1 733 (13 033 )

VÝKAZ PEŇAŽNÝCH TOKOV

v mil. EUR 2016 2015 Hospodársky výsledok za rozpočtový rok 1 733 (13 033 ) Operačné činnosti Amortizácia 88 74 Odpisy 575 489 (Zvýšenie)/zníženie úverov 1 774 1 591 (Zvýšenie)/zníženie predbežného financovania (314) 7 439 (Zvýšenie)/zníženie pohľadávok z výmenných transakcií a vymáhateľných súm z nevýmenných transakcií (1 297 ) 5 253 (Zvýšenie)/zníženie zásob (26) (10) Zvýšenie/(zníženie) dôchodkového záväzku a záväzku súvisiaceho s ostatnými zamestnaneckými požitkami 3 417 5 198 Zvýšenie/(zníženie) rezerv 581 (253) Zvýšenie/(zníženie) finančných záväzkov (2 351 ) (977) Zvýšenie/(zníženie) záväzkov 7 813 (10 989 ) Zvýšenie/(zníženie) časovo rozlíšených výdavkov a výnosov budúcich období (821) 12 429 Rozpočtový prebytok za predchádzajúci rok zapísaný ako nepeňažný príjem (1 349 ) (1 435 ) Ostatné nepeňažné zmeny 18 32 Investičné činnosti (Zvýšenie)/zníženie nehmotných aktív a nehnuteľností, strojov a zariadení (2 073 ) (1 381 ) (Zvýšenie)/zníženie investícií účtovaných s použitím metódy vlastného imania (31) (87) (Zvýšenie)/zníženie finančných aktív k dispozícii na predaj (822) (213) (Zvýšenie)/zníženie finančných aktív vykazovaných v reálnej hodnote cez prebytok alebo deficit (0) — ČISTÉ PEŇAŽNÉ TOKY 6 914 4 126 Čisté zvýšenie/(zníženie) peňažných prostriedkov a peňažných ekvivalentov 6 914 4 126 Peňažné prostriedky a peňažné ekvivalenty na začiatku roka 21 671 17 545 Peňažné prostriedky a peňažné ekvivalenty na konci roka 28 585 21 671

VÝKAZ ZMIEN V ČISTÝCH AKTÍVACH

v mil. EUR Rezervy (A) Sumy, ktoré majú byť vyžiadané od členských štátov (B) Čisté aktíva = (A) + (B) Oceňovací rozdiel vyplývajúci z oceňovania reálnou cenou Ostatné rezervy Akumulovaný prebytok/(deficit) Hospodársky výsledok za rozpočtový rok ZOSTATOK K 31. 12. 2014 238 4 197 (51 161 ) (11 280 ) (58 006 ) Zmeny v rezerve Garančného fondu — 189 (189) — — Zmeny reálnej hodnoty 54 — — — 54 Iné — 2 (24) — (22) Rozdelenie hospodárskeho výsledku za rok 2014 — 3 (11 283 ) 11 280 — Rozpočtový výsledok za rok 2014 pripísaný členským štátom — — (1 435 ) — (1 435 ) Hospodársky výsledok za rozpočtový rok — — — (13 033 ) (13 033 ) ZOSTATOK K 31. 12. 2015 292 4 390 (64 091 ) (13 033 ) (72 442 ) Zmeny v rezerve Garančného fondu — 82 (82) — — Zmeny reálnej hodnoty 33 — — — 33 Iné — 39 (54) — (15) Rozdelenie hospodárskeho výsledku za rok 2015 — 5 (13 038 ) 13 033 — Rozpočtový výsledok za rok 2015 pripísaný členským štátom — — (1 349 ) — (1 349 ) Hospodársky výsledok za rozpočtový rok — — — 1 733 1 733 ZOSTATOK K 31. 12. 2016 325 4 516 (78 614 ) 1 733 (72 040 )

POZNÁMKY K FINANČNÝM VÝKAZOM

1. HLAVNÉ ÚČTOVNÉ POSTUPY

1.1. PRÁVNY ZÁKLAD A ÚČTOVNÉ PRAVIDLÁ

Účty EÚ sú vedené v súlade s nariadením Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1) (ďalej len „nariadenie o rozpočtových pravidlách“), ako aj v súlade s delegovaným nariadením Komisie (EÚ) č. 1268/2012 z 29. októbra 2012 o pravidlách uplatňovania nariadenia o rozpočtových pravidlách (Ú. v. EÚ L 362, 31.12.2012, s. 1).

V súlade s článkom 143 nariadenia o rozpočtových pravidlách Európska únia zostavuje konsolidované finančné výkazy na základe pravidiel akruálneho účtovníctva, ktoré vychádzajú z medzinárodných účtovných štandardov pre verejný sektor (IPSAS). Tieto pravidlá účtovania prijaté účtovníkom Komisie musia uplatňovať všetky inštitúcie a orgány EÚ, ktoré sú zahrnuté do konsolidácie, a to v záujme vytvorenia jednotného súboru pravidiel účtovania, oceňovania a predkladania účtovnej závierky, ako aj v záujme harmonizácie zostavovania finančných výkazov a konsolidácie.

1.2. ÚČTOVNÉ ZÁSADY

Cieľom finančných výkazov je poskytovať informácie o finančnej situácii, výsledkoch a peňažných tokoch účtovnej jednotky, ktoré sú užitočné pre širokú škálu používateľov. V prípade EÚ, ktorá má charakter účtovnej jednotky verejného sektora, slúžia finančné výkazy predovšetkým na poskytovanie informácií, ktoré sú dôležité z hľadiska procesu rozhodovania, ako aj na preukázanie zodpovednosti tejto účtovnej jednotky, pokiaľ ide o zdroje, ktoré jej boli zverené. Tento dokument bol vypracovaný v zmysle uvedených cieľov.

Všeobecné princípy (resp. účtovné zásady), ktoré je pri zostavovaní finančných výkazov potrebné dodržiavať, stanovuje účtovné pravidlo EÚ č. 1 „Finančné výkazy“, pričom sú totožné s princípmi uvedenými v IPSAS 1: reálne vykazovanie, akruálny princíp, nepretržitosť činnosti, jednotné vykazovanie, významnosť, agregácia, započítavanie a porovnateľné údaje. Kvalitatívnymi charakteristikami finančného výkazníctva sú podľa článku 144 nariadenia o rozpočtových pravidlách relevantnosť, spoľahlivosť, porovnateľnosť a zrozumiteľnosť.

1.3. KONSOLIDÁCIA

Rozsah konsolidácie

Konsolidované finančné výkazy EÚ zahŕňajú všetky významné kontrolované účtovné jednotky (t. j. inštitúcie EÚ vrátane Komisie a agentúry EÚ) a pridružené a spoločné podniky. Kompletný zoznam konsolidovaných účtovných jednotiek možno nájsť v poznámke 9 k finančným výkazom EÚ. V súčasnosti zahŕňa 52 kontrolovaných účtovných jednotiek a 1 pridružený podnik. Účtovné jednotky, ktoré patria do rozsahu konsolidácie, ale pre konsolidované finančné výkazy EÚ nie sú ako celok významné, sa nemusia konsolidovať ani účtovať s použitím metódy vlastného imania, ak by to predstavovalo zbytočnú časovú alebo nákladovú záťaž pre EÚ. Tieto účtovné jednotky sa označujú ako „malé účtovné jednotky“ a uvádzajú sa samostatne v poznámke 9. V roku 2016 bolo ako malé účtovné jednotky klasifikovaných 7 účtovných jednotiek.

Kontrolované účtovné jednotky

Rozhodnutie začleniť účtovnú jednotku do rozsahu konsolidácie vychádza z princípu kontroly. Kontrolované účtovné jednotky sú všetky účtovné jednotky, v prípade ktorých môže EÚ využívať alebo má právo na rôzne úžitky vyplývajúce z jej účasti a zároveň má záväzok vplývať na povahu a výšku týchto úžitkov prostredníctvom svojej právomoci nad účtovnou jednotkou. Táto právomoc musí byť v súčasnosti vykonávateľná a musí sa týkať príslušných činností účtovnej jednotky. Kontrolované účtovné jednotky sú plne zahrnuté do konsolidácie. Konsolidácia začína dňom získania kontroly nad danou účtovnou jednotkou a končí zánikom tejto kontroly.

K najbežnejším ukazovateľom kontroly v rámci EÚ patrí: zriadenie účtovnej jednotky prostredníctvom zakladajúcich zmlúv alebo sekundárnych právnych predpisov, financovanie účtovnej jednotky z rozpočtu EÚ, existencia hlasovacích práv v riadiacich orgánoch, audit zo strany Európskeho dvora audítorov a absolutórium udelené Európskym parlamentom. O tom, či na vykonanie kontroly postačuje splnenie jedného alebo všetkých uvedených kritérií, sa rozhodne na základe individuálneho posúdenia uskutočneného priamo na úrovni účtovnej jednotky.

Na základe tohto princípu sa inštitúcie EÚ (okrem Európskej centrálnej banky) a agentúry (okrem agentúr bývalého 2. piliera) považujú za účtovné jednotky pod výlučnou kontrolou EÚ, a sú teda zahrnuté do rozsahu konsolidácie. Za kontrolovanú účtovnú jednotku sa považuje aj Európske spoločenstvo uhlia a ocele (ESUO) v likvidácii.

Všetky významné transakcie a zostatky v rámci vzťahov medzi kontrolovanými účtovnými jednotkami EÚ boli eliminované, zatiaľ čo nerealizované zisky a straty z takýchto transakcií nie sú významné, a preto neboli eliminované.

Spoločné dohody

Spoločná dohoda je dohoda, ktorú EÚ spoločne s jednou alebo viacerými stranami spoluovláda. Spoluovládanie je zmluvne dohodnuté podieľanie sa na ovládaní dohody, ktoré existuje len v prípade, keď rozhodnutia o relevantných činnostiach vyžadujú jednomyseľný súhlas strán, ktoré sa na tomto spoluovládaní podieľajú. Spoločné dohody môžu byť buď spoločné prevádzky alebo spoločné podniky. Ak je spoločná dohoda štruktúrovaná prostredníctvom samostatného subjektu a strany spoločnej dohody majú práva na čisté aktíva súvisiace s dohodou, takáto spoločná dohoda sa považuje za spoločný podnik. Podiely v spoločných podnikoch sa účtujú s použitím metódy vlastného imania (pozri poznámku 1.5.4). Ak majú strany práva na aktíva a povinnosti spojené so záväzkami súvisiacimi s dohodou, takáto spoločná dohoda sa považuje za spoločnú prevádzku. V súvislosti so svojím podielom v spoločných prevádzkach EÚ vo finančných výkazoch vykazuje: aktíva a pasíva, príjmy a výdavky, ako aj svoj podiel na aktívach, pasívach, príjmoch a výdavkoch, ktoré sú spoločne držané alebo spoločne vznikli.

Pridružené podniky

Pridružené podniky sú subjekty, v ktorých má EÚ priamy alebo nepriamy podstatný vplyv, ale nie kontrolu. Za podstatný vplyv sa považuje, keď EÚ priamo alebo nepriamo vlastní minimálne 20 % hlasovacích práv. Podiely v spoločných podnikoch sa účtujú s použitím metódy vlastného imania (pozri poznámku 1.5.4).

Účtovné jednotky, ktoré nie sú súčasťou konsolidácie a ktorých finančné prostriedky spravuje Komisia

Finančné prostriedky spoločného systému zdravotného poistenia zamestnancov EÚ, Európskeho rozvojového fondu a účastníckeho záručného fondu spravuje Komisia v mene týchto účtovných jednotiek. Keďže však tieto účtovné jednotky EÚ nekontroluje, nie sú konsolidované v jej finančných výkazoch.

1.4. ZÁKLAD PRE ZOSTAVENIE

Finančné výkazy sa predkladajú raz ročne. Účtovný rok začína 1. januára a končí 31. decembra.

1.4.1. Mena a základ pre konverziu

Funkčná mena a mena vykazovania

Finančné výkazy sú vedené v miliónoch EUR, ak nie je uvedené inak, pričom euro je funkčnou menou a menou vykazovania EÚ.

Transakcie a zostatky

Transakcie v cudzej mene sa prepočítavajú na eurá na základe výmenných kurzov platných v deň uskutočnenia transakcie. Kurzové zisky a straty vyplývajúce zo zúčtovania transakcií v cudzej mene, ako aj z opätovného prepočtu peňažných aktív a pasív denominovaných v cudzej mene na základe výmenného kurzu platného ku koncu roka sa vykazujú vo výkaze o finančných výsledkoch. Kurzové rozdiely pri nepeňažných finančných nástrojoch klasifikovaných ako finančné aktíva k dispozícii na predaj sú zahrnuté do oceňovacieho rozdielu vyplývajúceho z oceňovania reálnou cenou.

Rozdielne metódy konverzie sa uplatňujú na nehnuteľnosti, stroje a zariadenia a nehmotné aktíva, ktoré si udržiavajú svoju hodnotu v eurách podľa kurzu platného v deň ich nákupu.

Zostatky peňažných aktív a pasív denominovaných v cudzej mene ku koncu roka sa prepočítajú na eurá na základe výmenného kurzu Európskej centrálnej banky (ECB) platného k 31. decembru:

EURO – výmenné kurzy

Mena 31. 12. 2016 31. 12. 2015 BGN 1,9558 1,9558 CZK 27,0210 27,0230 DKK 7,4344 7,4626 GBP 0,8562 0,7340 HRK 7,5597 7,6380 HUF 309,8300 315,9800 PLN 4,4103 4,2639 RON 4,5390 4,5240 SEK 9,5525 9,1895 CHF 1,0739 1,0835 JPY 123,4000 131,0700 USD 1,0541 1,0887

1.4.2. Využívanie odhadov

V súlade so štandardmi IPSAS a so všeobecne uznávanými účtovnými zásadami sa vo finančných výkazoch nevyhnutne uvádzajú sumy založené na odhadoch a predpokladoch vypracovaných vedením, ktoré vychádzajú z najspoľahlivejších dostupných informácií. K podstatným odhadom okrem iného patria: výška záväzkov súvisiacich so zamestnaneckými požitkami, rezervy, finančné riziko týkajúce sa zásob a pohľadávok, časovo rozlíšené príjmy a výdavky, podmienené aktíva a záväzky, stupeň zníženia hodnoty nehmotných aktív a nehnuteľností, strojov a zariadení a sumy uvedené v poznámkach týkajúcich sa finančných nástrojov. Skutočné výsledky sa môžu od týchto odhadov líšiť. Zmeny v odhadoch sa zohľadňujú v období, v ktorom sú zistené.

1.5. SÚVAHA

1.5.1. Nehmotné aktíva

Nadobudnuté licencie na počítačový softvér sa vykazujú v historickej cene zníženej o oprávky a straty zo zníženia hodnoty. Tieto aktíva sa odpisujú na lineárnom základe počas celej predpokladanej životnosti (3 – 11 rokov). Predpokladaná životnosť nehmotných aktív závisí od ich osobitnej ekonomickej životnosti alebo od právnej životnosti stanovenej dohodou. Nehmotné aktíva vytvorené vlastnou činnosťou sa kapitalizujú po splnení príslušných účtovných pravidiel EÚ a súvisia výhradne s fázou vývoja aktíva. Kapitalizovateľné náklady zahŕňajú všetky náklady, ktoré sa dajú priamo priradiť a sú nevyhnutné na vytvorenie, výrobu a prípravu aktíva na prevádzkyschopnosť v súlade so zámermi vedenia. Náklady spojené s výskumnou činnosťou, nekapitalizovateľné náklady na vývoj a náklady na údržbu sa vykazujú ako vzniknuté výdavky.

1.5.2. Nehnuteľnosti, stroje a zariadenia

Všetky nehnuteľnosti, stroje a zariadenia sa vykazujú v historickej cene zníženej o oprávky a straty zo zníženia hodnoty. Cena zahŕňa výdavky, ktoré priamo súvisia s obstaraním, výstavbou alebo presunom daného aktíva.

Následné náklady sú zahrnuté do účtovnej hodnoty aktíva, prípadne sú vykázané ako samostatné aktívum, ak je pravdepodobné, že EÚ budú v súvislosti s uvedenou položkou plynúť budúce ekonomické úžitky a že výdavky možno spoľahlivo stanoviť. Náklady na opravy a údržbu sa účtujú do výkazu o finančných výsledkoch počas rozpočtového obdobia, v ktorom vznikli.

Pozemky a umelecké diela sa neodpisujú, pretože sa považujú za položky s nekonečnou životnosťou. Nedokončené aktíva sa neodpisujú, pretože ešte nie sú určené na používanie. Odpisy iných aktív sa vypočítajú na základe lineárnej metódy tak, že od ich obstarávacej ceny sa počas predpokladanej životnosti odpočíta ich zostatková hodnota, a to takýmto spôsobom:

Druh aktíva Sadzba lineárneho odpisu Budovy 4 % až 10 % Kozmické prostriedky 8 % až 20 % Stroje a zariadenia 10 % až 25 % Nábytok a dopravné prostriedky 10 % až 25 % Počítačový hardvér 25 % až 33 % Iné 10 % až 33 %

Zisky a straty z likvidácie sa určujú porovnaním výnosov znížených o náklady na predaj s účtovnou hodnotou likvidovaného aktíva a sú zahrnuté do výkazu o finančných výsledkoch.

Prenájom

Prenájom hmotných aktív, pri ktorom EÚ v zásade znáša všetky riziká a získava všetky výhody plynúce z vlastníctva, sa klasifikuje ako finančný prenájom. Finančný prenájom sa kapitalizuje na začiatku prenájmu, a to v reálnej hodnote prenajatých aktív alebo v súčasnej hodnote minimálnych platieb nájomného, podľa toho, ktorá hodnota je nižšia. Úroková zložka platby z finančného prenájmu je zahrnutá do nákladov vynaložených za obdobie prenájmu s konštantnou periodickou sadzbou vo vzťahu k neuhradenému zostatku. Nájomné záväzky bez finančných nákladov sú zahrnuté do finančných záväzkov (dlhodobých a krátkodobých). Úroková zložka nákladov financovania sa počas obdobia prenájmu účtuje do výkazu o finančných výsledkoch tak, aby sa dosiahlo konštantné periodické úročenie zostatkovej hodnoty pasíva pre každé obdobie. Aktíva držané na základe finančného prenájmu sa odpisujú počas životnosti alebo obdobia prenájmu, podľa toho, ktoré obdobie je kratšie.

Prenájom, pri ktorom prenajímateľ znáša značnú časť rizík a získava značnú časť výhod plynúcich z vlastníctva, sa klasifikuje ako operatívny lízing. Platby z operatívneho lízingu sa vykazujú lineárne ako výdavky vo výkaze o finančných výsledkoch počas obdobia trvania prenájmu.

1.5.3. Zníženie hodnoty nefinančných aktív

Aktíva s neobmedzenou životnosťou nepodliehajú amortizácii/odpisovaniu, avšak každoročne sa posudzujú z hľadiska zníženia hodnoty. Aktíva, ktoré amortizácii/odpisovaniu podliehajú, sa vzhľadom na zníženie hodnoty posudzujú v tom prípade, že udalosti alebo zmeny podmienok naznačujú, že účtovná hodnota nemusí zodpovedať spätne získateľnej hodnote. Strata zo zníženia hodnoty sa vykazuje vo výške, o ktorú účtovná hodnota aktív prevyšuje ich spätne získateľnú hodnotu. Spätne získateľná hodnota je buď reálna hodnota aktíva znížená o náklady na predaj alebo úžitková hodnota podľa toho, ktorá hodnota je vyššia.

Zostatkové hodnoty a životnosť nehmotných aktív a nehnuteľností, strojov a zariadení sa revidujú, resp. upravujú aspoň raz ročne. Ak je účtovná hodnota aktíva vyššia ako jeho odhadovaná spätne získateľná hodnota, účtovná hodnota aktíva sa ihneď zníži na jeho spätne získateľnú hodnotu. Ak dôvody zníženia hodnoty uznané v predchádzajúcich rokoch pominuli, straty zo zníženia hodnoty sa zodpovedajúcim spôsobom odúčtujú.

1.5.4. Investície účtované s použitím metódy vlastného imania

Podiely v pridružených a spoločných podnikoch

Investície účtované s použitím metódy vlastného imania sa prvotne vykazujú v obstarávacej cene. Podiel EÚ na týchto investíciách sa vykazuje vo výkaze o finančných výsledkoch a jej podiel na zmenách rezerv sa vykazuje v oceňovacom rozdiele vyplývajúcom z oceňovania reálnou cenou v čistých aktívach. Súčet počiatočných nákladov a všetkých zmien (ďalšie vklady, podiel na hospodárskych výsledkoch a zmenách rezerv, zníženie hodnoty a dividendy) predstavuje účtovnú hodnotu investície vykázanú vo finančných výkazoch k dátumu zostavenia súvahy. Rozdelenie zisku z investície formou dividend znižuje účtovnú hodnotu aktív.

Ak sa podiel EÚ na deficitoch investície účtovanej s použitím metódy vlastného imania rovná jej podielu na investícii alebo ak ho prekročí, EÚ prestane vykazovať svoj podiel na ďalších stratách („nevykázané straty“). Po znížení podielu EÚ na nulu sú ďalšie straty zabezpečené a záväzok sa vykazuje iba v takom rozsahu, v akom EÚ vznikli právne alebo mimozmluvné povinnosti, alebo boli vykonané platby v mene účtovnej jednotky.

V prípade náznakov zníženia hodnoty je potrebné odpísanie na nižšiu spätne získateľnú hodnotu. Spätne získateľná hodnota sa určuje podľa postupu uvedeného v poznámke 1.5.3. Ak dôvody zníženia hodnoty neskôr pominú, strata zo zníženia hodnoty sa opätovne zaúčtuje v tej účtovnej hodnote, ktorá by bola stanovená, ak by sa žiadna strata zo zníženia hodnoty nevykázala.

V prípadoch, keď EÚ drží minimálne 20 % investičného kapitálového fondu, nepokúša sa uplatňovať podstatný vplyv. K takýmto fondom sa preto pristupuje ako k finančným nástrojom, ktoré sú klasifikované ako finančné aktíva k dispozícii na predaj.

Pridružené a spoločné podniky považované za malé účtovné jednotky sa neúčtujú s použitím metódy vlastného imania. Príspevky EÚ do týchto účtovných jednotiek sa účtujú ako výdavky daného obdobia.

1.5.5. Finančné aktíva

Klasifikácia

EÚ klasifikuje svoje finančné aktíva do týchto kategórií: finančné aktíva vykazované v reálnej hodnote cez prebytok alebo deficit; úvery a pohľadávky; investície držané do splatnosti a finančné aktíva k dispozícii na predaj. Klasifikácia finančných nástrojov sa stanovuje pri prvotnom vykazovaní a následne sa prehodnocuje ku každému dátumu zostavenia súvahy.

(i) Finančné aktíva vykazované v reálnej hodnote cez prebytok alebo deficit

Finančné aktíva sa klasifikujú do tejto kategórie vtedy, ak boli nadobudnuté predovšetkým na účely predaja v krátkodobom časovom horizonte alebo ak ich takto označila EÚ. Do tejto kategórie patria aj deriváty. Aktíva v tejto kategórii sa klasifikujú ako krátkodobé aktíva, ak sa s ich realizáciou počíta v priebehu 12 mesiacov od dátumu zostavenia súvahy.

(ii) Úvery a pohľadávky

Úvery a pohľadávky sú nederivátové finančné aktíva s pevne stanovenými alebo stanoviteľnými splátkami, ktoré nie sú kótované na aktívnom trhu. Vznikajú vtedy, keď EÚ poskytne peňažné prostriedky, tovar alebo služby priamo dlžníkovi bez úmyslu obchodovať s takou pohľadávkou, alebo v prípade, že na EÚ prejdú práva pôvodného veriteľa po platbe zo strany EÚ v rámci zmluvy o záruke. Platby splatné do 12 mesiacov od dátumu zostavenia súvahy sa klasifikujú ako krátkodobé aktíva. Platby splatné po 12 mesiacoch od dátumu zostavenia súvahy sa klasifikujú ako dlhodobé aktíva. Úvery a pohľadávky zahŕňajú termínované vklady s pôvodnou splatnosťou nad tri mesiace.

(iii) Investície držané do splatnosti

Investície držané do splatnosti sú nederivátové finančné aktíva s pevne stanovenými alebo stanoviteľnými splátkami a pevnou splatnosťou, v prípade ktorých má EÚ zámer a schopnosť držať ich do doby splatnosti. Počas tohto rozpočtového roka EÚ nedisponovala žiadnymi investíciami tejto kategórie.

(iv) Finančné aktíva k dispozícii na predaj

Finančné aktíva k dispozícii na predaj predstavujú nederiváty, ktoré sú do tejto kategórie priamo zaradené, alebo ktoré nie sú klasifikované v žiadnej inej kategórii. Sú klasifikované ako krátkodobé alebo dlhodobé aktíva v závislosti od časového obdobia, v ktorom EÚ očakáva, že bude ich držiteľom, čo je zvyčajne dátum splatnosti. Investície do účtovných jednotiek, ktoré nie sú konsolidované ani účtované s použitím metódy vlastného imania, a ďalšie investície kapitálového typu (napr. operácie s rizikovým kapitálom) sú tiež klasifikované ako finančné aktíva k dispozícii na predaj.

Prvotné vykazovanie a oceňovanie

Nákup a predaj finančných aktív vykazovaných v reálnej hodnote cez prebytok alebo deficit, držaných do splatnosti a k dispozícii na predaj, sa vykazuje ku dňu transakcie, teda ku dňu, ku ktorému sa EÚ zaviaže aktíva kúpiť alebo predať. Peňažné ekvivalenty a úvery sa vykazujú vtedy, keď sa dlžníkom poskytnú peňažné prostriedky. Finančné nástroje sa prvotne vykazujú v reálnej hodnote. V prípade všetkých finančných aktív, ktoré nie sú vykazované v reálnej hodnote cez prebytok alebo deficit, sú transakčné náklady pripočítané k reálnej hodnote pri prvotnom vykazovaní. Finančné aktíva vykazované v reálnej hodnote cez prebytok alebo deficit sa prvotne vykazujú v reálnej hodnote a transakčné náklady sa vykazujú ako náklady vo výkaze o finančných výsledkoch.

Reálna hodnota finančných aktív pri prvotnom vykazovaní je obvykle transakčnou cenou (t. j. reálnou hodnotou prijatej protihodnoty), pokiaľ nie je možné reálnu hodnotu tohto nástroja preukázať porovnaním s inými zistiteľnými aktuálnymi trhovými transakciami s tým istým nástrojom alebo na základe techniky oceňovania, ktorej premenné zahŕňajú výlučne údaje z pozorovateľných trhov (napr. v prípade niektorých zmlúv o derivátoch). Pri dlhodobom bezúročnom úvere alebo úvere úročenom pod hranicou trhových podmienok sa však jeho reálna hodnota môže odhadnúť ako súčasná hodnota všetkých budúcich peňažných príjmov diskontovaných na základe úrokovej sadzby prevažujúcej na trhu pre podobný nástroj s obdobným úverovým ratingom.

Poskytnuté úvery sa vykazujú v nominálnej hodnote, ktorá sa považuje za reálnu hodnotu úveru. Odôvodnenie:

— „Trhové prostredie“ poskytovania úverov EÚ je veľmi špecifické a odlišuje sa od kapitálového trhu, na ktorom sa vydávajú podnikové alebo štátne dlhopisy. Keďže poskytovatelia úverov na týchto trhoch majú príležitosť vybrať si alternatívne spôsoby investovania, táto príležitosť sa vyjadruje v trhových cenách. Takáto príležitosť alternatívne investovať však neexistuje v prípade EÚ, ktorá nemôže investovať na kapitálových trhoch; finančné prostriedky si požičiava iba na účely poskytovania úverov za rovnakú sadzbu. To znamená, že EÚ nemá alternatívnu úverovú alebo investičnú možnosť pre vypožičané sumy. Neexistujú teda alternatívne náklady a ani základ pre porovnanie s trhovými sadzbami. Úverové operácie EÚ v podstate samy predstavujú trh. Keďže sa neuplatňuje zásada alternatívnych nákladov, trhová cena neodráža skutočnú podstatu úverových transakcií EÚ. Preto nie je vhodné vymedzovať reálnu hodnotu úverových transakcií EÚ vo vzťahu k podnikovým alebo štátnym dlhopisom.

— Keďže okrem toho neexistuje aktívny trh alebo porovnateľné transakcie, mala by sa účtovať tá úroková sadzba, ktorú EÚ použije na reálne ohodnotenie svojich úverových operácií v rámci EFSM, platobnej bilancie a ostatných takýchto úverov.

— Okrem toho v prípade týchto úverov existuje medzi poskytnutými úvermi a prijatými pôžičkami vďaka ich nadväznému (back to back) charakteru kompenzačný účinok. Efektívna úroková sadzba úveru sa teda rovná efektívnej úrokovej sadzbe uplatnenej na súvisiace prijaté pôžičky. Transakčné náklady, ktoré vznikajú EÚ a následne sú účtované príjemcovi úveru, sa vykazujú priamo vo výkaze o finančných výsledkoch.

Finančné nástroje sa odúčtujú, keď zaniknú práva na príjem peňažných tokov z investícií alebo keď EÚ prenesie v podstate všetky riziká a výhody plynúce z vlastníctva na inú stranu.

Následné oceňovanie

i) Finančné aktíva vykazované v reálnej hodnote cez prebytok alebo deficit sa následne účtujú v reálnej hodnote. Zisky a straty vyplývajúce zo zmien v reálnej hodnote v prípade finančných nástrojov vykazovaných v reálnej hodnote cez prebytok alebo deficit sú zahrnuté do výkazu o finančných výsledkoch v období, v ktorom vznikli.

ii) Úvery a pohľadávky sú účtované v umorovacej cene metódou efektívnej úrokovej sadzby. V prípade úverov poskytnutých z vypožičaných prostriedkov sa rovnaká efektívna úroková sadzba uplatňuje na úvery, ako aj na pôžičky. Dôvodom je skutočnosť, že tieto úvery vykazujú znaky nadväzných (back to back) operácií a rozdiely medzi podmienkami a výškou úveru a pôžičky nie sú významné. Transakčné náklady, ktoré vznikajú EÚ a následne sú účtované príjemcovi úveru, sa vykazujú priamo vo výkaze o finančných výsledkoch.

iii) Aktíva držané do splatnosti sú účtované v umorovacej cene metódou efektívnej úrokovej sadzby. EÚ v súčasnosti nevlastní žiadne investície držané do splatnosti.

iv) Finančné aktíva k dispozícii na predaj sa následne vykazujú v reálnej hodnote. Zisky a straty vyplývajúce zo zmien v reálnej hodnote finančných aktív k dispozícii na predaj sa vykazujú v oceňovacom rozdiele vyplývajúcom z oceňovania reálnou cenou, s výnimkou kurzových rozdielov pri peňažných aktívach, ktoré sa vykazujú vo výkaze o finančných výsledkoch. V prípade odúčtovania alebo zníženia hodnoty finančných aktív klasifikovaných ako k dispozícii na predaj sa kumulatívne úpravy reálnej hodnoty, pôvodne vykázané v oceňovacom rozdiele vyplývajúcom z oceňovania reálnou cenou, vykazujú vo výkaze o finančných výsledkoch. Úrok z finančných aktív k dispozícii na predaj, ktorý je vypočítaný metódou efektívnej úrokovej sadzby, sa vykazuje vo výkaze o finančných výsledkoch. Dividendy z nástrojov vlastného imania klasifikovaných ako k dispozícii na predaj sa vykazujú vtedy, keď EÚ vznikne nárok na ich výplatu.

Reálne hodnoty investícií kótovaných na aktívnych trhoch sú založené na aktuálnych ponukových cenách. V prípade, že trh pre finančné aktíva nie je aktívny (a v prípade nekótovaných cenných papierov a OTC derivátov), EÚ stanoví reálnu hodnotu prostredníctvom metód oceňovania. Tieto metódy zahŕňajú využitie nedávnych transakcií na princípe nezávislého vzťahu, odkaz na iné – v zásade rovnaké nástroje, analýzu diskontovaných peňažných tokov, modely oceňovania opcií a iné metódy oceňovania bežne používané účastníkmi trhu.

Investície do fondov rizikového kapitálu klasifikované ako finančné aktíva k dispozícii na predaj, ktoré nemajú na aktívnom trhu kótovanú trhovú cenu, sa oceňujú na základe zodpovedajúcej čistej hodnoty aktív, ktorá sa považuje za ekvivalent ich reálnej hodnoty.

V prípadoch, v ktorých nemožno spoľahlivo oceniť reálnu hodnotu investícií do nástrojov vlastného imania, ktoré nemajú na aktívnom trhu kótovanú trhovú cenu, sa tieto investície oceňujú v obstarávacej cene zníženej o straty zo zníženia hodnoty.

Zníženie hodnoty finančných aktív

Ku každému dátumu zostavenia súvahy EÚ posúdi, či existujú objektívne dôkazy o znížení hodnoty finančných aktív. K zníženiu hodnoty finančných aktív a k stratám zo zníženia hodnoty dochádza len v tom prípade, že existujú objektívne dôkazy o znížení hodnoty v dôsledku jednej alebo viacerých udalostí, ku ktorým došlo po prvotnom vykázaní aktív, a ak má udalosť (alebo udalosti) vedúca k strate vplyv na odhadované budúce peňažné toky finančných aktív, ktoré možno spoľahlivo odhadnúť.

a) Aktíva vykázané v umorovacej obstarávacej cene

Ak existujú objektívne dôkazy, že vznikli straty zo zníženia hodnoty úverov a pohľadávok alebo z investícií držaných do splatnosti ocenených umorovacou cenou, strata predstavuje rozdiel medzi účtovnou hodnotou aktív a súčasnou hodnotou odhadovaných budúcich peňažných tokov (bez zohľadnenia budúcich úverových strát, ku ktorým ešte nedošlo) diskontovaných pôvodnou efektívnou úrokovou sadzbou finančných aktív. Účtovná hodnota aktív sa zníži a strata sa vykáže vo výkaze o finančných výsledkoch. Ak majú úver alebo investície držané do splatnosti pohyblivú úrokovú sadzbu, na výpočet straty zo zníženia hodnoty sa použije diskontná sadzba vo výške súčasnej efektívnej úrokovej sadzby stanovenej v zmluve. Výpočet súčasnej hodnoty odhadovaných budúcich peňažných tokov zabezpečených finančných aktív odráža peňažné toky, ktoré môžu plynúť z realizácie kolaterálu, znížené o náklady spojené s jeho získaním a predajom, bez ohľadu na pravdepodobnosť jeho realizácie. Ak sa v nasledujúcom období výška straty zo zníženia hodnoty zníži a toto zníženie možno objektívne dať do súvislosti s udalosťou, ktorá nastala po vykázaní zníženia hodnoty, pôvodne vykázaná strata zo zníženia hodnoty sa odúčtuje cez výkaz o finančných výsledkoch.

b) Aktíva vykázané v reálnej hodnote

V prípade kapitálových investícií klasifikovaných ako k dispozícii na predaj sa pri posudzovaní toho, či došlo k zníženiu hodnoty cenných papierov, berie do úvahy značné alebo trvalé (dlhotrvajúce) zníženie reálnej hodnoty cenného papiera pod jeho obstarávaciu cenu. Ak existujú takéto dôkazy pre finančné aktíva k dispozícii na predaj, kumulatívna strata – vypočítaná ako rozdiel medzi obstarávacou cenou a súčasnou reálnou hodnotou, znížená o stratu zo zníženia hodnoty týchto finančných aktív pôvodne vykázaných vo výkaze o finančných výsledkoch – sa odúčtuje z rezerv a vykáže sa vo výkaze o finančných výsledkoch. Straty zo zníženia hodnoty kapitálových investícií vykázané vo výkaze o finančných výsledkoch sa cez výkaz o finančných výsledkoch neodúčtujú. Ak sa v nasledujúcom období reálna hodnota dlhového nástroja klasifikovaného ako k dispozícii na predaj zvýši a toto zvýšenie možno dať objektívne do súvislosti s udalosťou, ktorá nastala po vykázaní straty zo zníženia hodnoty, strata zo zníženia hodnoty sa odúčtuje cez výkaz o finančných výsledkoch.

1.5.6. Zásoby

Zásoby sa vykazujú buď v obstarávacej cene, alebo v čistej realizovateľnej hodnote, podľa toho, ktorá je nižšia. Obstarávacia cena sa stanoví metódou FIFO (prvý do skladu, prvý zo skladu). Obstarávacia cena hotových výrobkov a nedokončenej výroby zahŕňa náklady na suroviny, priame mzdové náklady a ostatné priame náklady a príslušnú réžiu (pri bežnej prevádzkovej kapacite). Čistá realizovateľná hodnota predstavuje odhad predajnej ceny za bežných obchodných podmienok, zníženej o náklady na realizáciu a predaj. Ak sa zásoby držia na distribúciu bezplatne alebo za nominálny poplatok, oceňujú sa na základe obstarávacej ceny alebo bežnej reprodukčnej ceny, podľa toho, ktorá je nižšia. Bežná reprodukčná cena zodpovedá nákladom, ktoré by EÚ musela znášať pri nadobudnutí aktív k dátumu vykazovania.

1.5.7. Predbežné financovanie

Predbežné financovanie je platba, ktorej účelom je poskytnúť príjemcovi zálohovú platbu, t. j. počiatočnú hotovosť. Môže byť rozdelené na niekoľko platieb počas obdobia stanoveného v príslušnej zmluve, rozhodnutí, dohode alebo základnom právnom akte. Počiatočná hotovosť alebo zálohová platba sa počas obdobia stanoveného v dohode buď použije na účely, na ktoré bola poskytnutá, alebo sa vráti. V prípade, že príjemcovi nevznikli oprávnené výdavky, je povinný túto zálohovú platbu, ktorá mu bola v rámci predbežného financovania poskytnutá, vrátiť EÚ. Výška predbežného financovania sa môže znížiť (úplne alebo čiastočne) akceptovaním oprávnených nákladov (ktoré sú uznané ako výdavky).

Predbežné financovanie sa v nasledujúcich dátumoch zostavenia súvahy vykazuje vo výške prvotne vykázanej v súvahe, zníženej o oprávnené výdavky (v prípade potreby vrátane odhadovanej sumy), ktoré vznikli v priebehu daného obdobia.

Úrok z predbežného financovania sa vykazuje v čase jeho vzniku v súlade s ustanoveniami príslušnej dohody. Odhad vzniknutých výnosov z úrokov, ktorý je založený na najspoľahlivejších údajoch, sa vykonáva ku koncu roka a zahŕňa sa do súvahy.

Iné zálohové platby vyplatené členským štátom, ktoré vyplývajú z úhrady nákladov zo strany EÚ, ktoré členské štáty vyplatili vo forme záloh svojim príjemcom (vrátane „finančných nástrojov vykonávaných v rámci zdieľaného hospodárenia“), sa vykazujú ako aktíva a uvádzajú sa v rámci položky predbežného financovania. Iné zálohové platby vyplatené členským štátom sa následne vykazujú vo výške prvotne vykázanej v súvahe zníženej o najlepší odhad oprávnených výdavkov vynaložených konečnými príjemcami, vypočítaných na základe primeraných a preukázateľných predpokladov.

Príspevky EÚ do trustových fondov Európskeho rozvojového fondu alebo iných nekonsolidovaných účtovných jednotiek sú tiež klasifikované ako sumy predbežného financovania, pretože ich cieľom je poskytnúť finančné prostriedky trustovému fondu, aby mohol financovať konkrétne opatrenia vymedzené v cieľoch trustového fondu. Príspevky EÚ do trustových fondov sa vykazujú v prvotnej výške sumy príspevku EÚ zníženej o oprávnené náklady v prípade potreby vrátane odhadovaných súm, ktoré vznikli trustovému fondu v priebehu vykazovaného obdobia a ktoré boli pridelené k príspevku EÚ v súlade s príslušnou dohodou.

1.5.8. Pohľadávky z výmenných transakcií a vymáhateľné sumy z nevýmenných transakcií

Keďže účtovné pravidlá EÚ vyžadujú oddelené predkladanie výmenných a nevýmenných transakcií, na účely zostavenia závierky sú pohľadávky definované ako pochádzajúce z výmenných transakcií a vymáhateľné sumy sú definované ako pochádzajúce z nevýmenných transakcií (t. j. keď EÚ získa hodnotu od iného subjektu bez toho, aby výmenou priamo poskytla približne rovnakú hodnotu, napríklad sumy vymáhateľné od členských štátov súvisiace s vlastnými zdrojmi).

Pohľadávky z výmenných transakcií spĺňajú definíciu finančných nástrojov a sú preto klasifikované ako úvery a pohľadávky a podľa toho sú aj ocenené (pozri poznámku 1.5.5). Poznámky k finančným nástrojom týkajúce sa pohľadávok z výmenných transakcií zahŕňajú časovo rozlíšené príjmy a odložené výdavky z výmenných transakcií, pretože nie sú významné.

Vymáhateľné sumy z nevýmenných transakcií sa vykazujú v pôvodnej hodnote (upravené o úroky a penále) zníženej o opravnú položku na zohľadnenie zníženia hodnoty. Opravná položka na zohľadnenie zníženia hodnoty vymáhateľných súm z nevýmenných transakcií vzniká vtedy, ak existujú objektívne dôkazy, že EÚ nebude schopná vymôcť všetky splatné sumy v súlade s pôvodnými podmienkami týkajúcimi sa vymáhateľných súm z nevýmenných transakcií. Výška opravnej položky predstavuje rozdiel medzi účtovnou hodnotou aktíva a jeho spätne získateľnou hodnotou. Výška opravnej položky sa vykazuje vo výkaze o finančných výsledkoch. Na základe minulých skúseností sa vykazuje aj všeobecná opravná položka pre nevysporiadané príkazy na vymáhanie, na ktoré sa ešte nevzťahuje osobitná opravná položka. Pozri poznámku 1.5.14, ktorá sa týka časovo rozlíšených príjmov vykazovaných ku koncu roka. Sumy vykázané a zaznamenané ako vymáhateľné sumy z nevýmenných transakcií nie sú finančnými nástrojmi, pretože nevyplývajú zo zmluvy, ktorá by mohla viesť k finančnému záväzku alebo kapitálovému nástroju. V náležitých prípadoch sú však v poznámkach k finančným výkazom vymáhateľné sumy z nevýmenných transakcií zaznamenané spoločne s pohľadávkami z výmenných transakcií.

1.5.9. Peňažné prostriedky a peňažné ekvivalenty

Peňažné prostriedky a peňažné ekvivalenty sú finančné nástroje a zahŕňajú peňažnú hotovosť, bankové vklady splatné na požiadanie alebo v skrátenej lehote a ostatné krátkodobé vysokolikvidné investície s pôvodnou splatnosťou do troch mesiacov.

1.5.10. Dôchodky a ostatné zamestnanecké požitky

Dôchodkové záväzky

EÚ uplatňuje systém so stanoveným dôchodkovým plnením. Keďže zamestnanci odvádzajú zo svojich platov tretinu očakávaných nákladov na tieto požitky, tento záväzok sa nefinancuje. Záväzok vykázaný v súvahe v súvislosti so systémom s definovanou výškou dôchodkového plnenia predstavuje súčasnú hodnotu záväzku z definovaných požitkov k dátumu zostavenia súvahy, po odpočítaní reálnej hodnoty aktív systému. Záväzok súvisiaci so stanovenými požitkami je vypočítaný poistnými matematikmi na základe metódy plánovaného ročného zhodnotenia požitkov. Súčasná hodnota záväzkov súvisiacich so stanovenými požitkami sa vypočíta diskontovaním odhadovaných budúcich peňažných čerpaní s použitím úrokových sadzieb štátnych dlhopisov, ktoré sú vyjadrené v mene, v ktorej budú plnenia vyplácané a ktorých splatnosť sa blíži k trvaniu príslušného dôchodkového záväzku.

Poistno-matematické zisky a straty vyplývajúce z empirických úprav a zo zmien v poistno-matematických predpokladoch sa okamžite vykazujú vo výkaze o finančných výsledkoch. Náklady týkajúce sa rokov odpracovaných v minulosti sa okamžite vykazujú vo výkaze o finančných výsledkoch, pokiaľ zmeny v dôchodkovom systéme nie sú podmienené zotrvaním zamestnanca v pracovnom pomere na určité obdobie (obdobie nároku). V tomto prípade sa náklady týkajúce sa v minulosti odpracovaných rokov rovnomerne odpisujú počas obdobia nároku.

Nemocenské dávky mimo zamestnania

EÚ poskytuje svojim zamestnancom príspevky na zdravotnú starostlivosť formou úhrady zdravotných výdavkov. Na ich každodenné spravovanie bol vytvorený osobitný fond. Tento systém využívajú súčasní zamestnanci, dôchodcovia, vdovy alebo vdovci a ich príbuzní. Príspevky poskytované „neaktívnym osobám“ (dôchodcom, sirotám atď.) sa klasifikujú ako „zamestnanecké požitky mimo zamestnania“. Vzhľadom na povahu týchto požitkov je potrebný poistno-matematický výpočet. Záväzky v súvahe sú stanovené na obdobnom princípe ako dôchodkové záväzky (pozri vyššie).

1.5.11. Rezervy

Rezervy sa vykazujú vtedy, keď má EÚ súčasné právne alebo nepriame záväzky voči tretím osobám v dôsledku minulých udalostí, keď je pravdepodobné, že na vyrovnanie týchto záväzkov bude potrebné vynaložiť prostriedky, a keď je zároveň možné spoľahlivo odhadnúť sumu záväzkov. Na budúce prevádzkové straty sa rezervy netvoria. Výška rezerv zodpovedá najlepšiemu odhadu očakávaných výdavkov potrebných na vyrovnanie súčasných záväzkov k dátumu vykazovania. V prípade, že rezervy zahŕňajú viacero položiek, záväzok sa odhadne na základe váženia všetkých možných výsledkov na základe stupňa ich pravdepodobnosti (metóda „očakávanej hodnoty“).

1.5.12. Finančné záväzky

Finančné záväzky sú klasifikované ako finančné záväzky vykazované v reálnej hodnote cez prebytok alebo deficit alebo ako finančné záväzky vykazované v umorovacej obstarávacej cene. Prijaté pôžičky pozostávajú z pôžičiek od úverových inštitúcií a z dlhových certifikátov. Prvotne sa vykazujú v reálnej hodnote, teda vo výške výnosov z emisie (reálna hodnota prijatej protihodnoty) zníženej o transakčné náklady a následne sa vykazujú v umorovacej cene metódou efektívnej úrokovej sadzby. Rozdiel medzi výnosmi zníženými o transakčné náklady a sumou umorenia sa vykazuje vo výkaze o finančných výsledkoch počas trvania pôžičky metódou efektívnej úrokovej sadzby.

Finančné záväzky sa klasifikujú ako dlhodobé pasíva, s výnimkou záväzkov so splatnosťou kratšou ako 12 mesiacov od dátumu zostavenia súvahy. V prípade úverov poskytnutých z vypožičaných prostriedkov nemožno metódu efektívnej úrokovej sadzby uplatniť na úvery a pôžičky vzhľadom na zásadu významnosti. Transakčné náklady, ktoré vznikajú EÚ a následne sú účtované príjemcovi úveru, sa vykazujú priamo vo výkaze o finančných výsledkoch.

Trustové fondy EÚ, ktoré sa považujú za súčasť prevádzkových činností Komisie, sa účtujú na účtoch Komisie a ďalej sa konsolidujú v ročnej účtovnej závierke EÚ. Príspevky do trustových fondov EÚ od iných darcov preto spĺňajú kritériá príjmov z nevýmenných transakcií za určitých podmienok a sú prezentované ako finančné záväzky, pokiaľ sa nesplnia podmienky súvisiace s prevedenými príspevkami, t. j. oprávnené náklady nebudú vynaložené trustovým fondom. Trustový fond je povinný financovať konkrétne projekty a vrátiť zostávajúce prostriedky v čase likvidácie. Záväzky z nesplatených príspevkov sa k dátumu zostavenia súvahy vykazujú v rámci prijatých príspevkov po odpočítaní nákladov, ktoré vznikli trustovému fondu, v prípade potreby vrátane odhadovanej sumy. Na účely vykazovania sa čisté výdavky pridelia príspevkom iných darcov úmerne k čistým príspevkom zaplateným k 31. decembru. Toto pridelenie príspevkov je iba orientačné. Keď sa trustový fond zlikviduje, o skutočnom rozdelení zostávajúcich prostriedkov rozhodne správna rada trustového fondu.

Finančné záväzky vykazované v reálnej hodnote cez prebytok alebo deficit zahŕňajú deriváty v prípade, že ich reálna hodnota je záporná. Účtujú sa na základe rovnakej metódy ako finančné aktíva v reálnej hodnote cez prebytok alebo deficit; pozri poznámku 1.5.5.

1.5.13. Záväzky

Značná časť záväzkov EÚ predstavuje nevyplatené žiadosti o úhradu nákladov predložené príjemcami grantov či iných finančných prostriedkov EÚ (nevýmenné transakcie). Po prijatí žiadosti o úhradu nákladov sa vykazujú ako záväzky na požadovanú sumu. Po overení a prijatí oprávnených nákladov sa záväzky oceňujú v uznanej a oprávnenej hodnote.

Záväzky vyplývajúce z nákupu tovaru a služieb sa vykazujú po prijatí faktúry v pôvodnej hodnote a zodpovedajúce výdavky sa zaúčtujú po doručení tovaru alebo poskytnutí služieb a ich schválení EÚ.

1.5.14. Časovo rozlíšené a odložené príjmy a výdavky

Transakcie a udalosti sa vykazujú vo finančných výkazoch v období, s ktorým súvisia. Ak nie je na konci roka ešte vystavená faktúra, ale EÚ poskytla služby alebo doručila tovar, alebo ak existuje zmluvná dohoda (napr. odkazom na zmluvu), vo finančných výkazoch sa vykážu časovo rozlíšené príjmy. Ak bola faktúra na konci roka vystavená, ale služby ešte neboli poskytnuté alebo tovar nebol ešte dodaný, príjmy budú odložené a vykázané v nasledujúcom účtovnom období.

Výdavky sa tiež účtujú v rámci obdobia, s ktorým súvisia. Na konci účtovného obdobia sa časovo rozlíšené výdavky vykazujú na základe odhadovanej výšky prenesených záväzkov za dané obdobie. Výpočet časovo rozlíšených výdavkov sa vykoná v súlade s podrobnými operatívnymi a praktickými pokynmi vydanými Komisiou, ktorých cieľom je zabezpečiť, aby finančné výkazy poskytovali pravdivý obraz o hospodárskych a iných udalostiach, ktoré majú zachytávať. Analogicky platí, že ak sa zrealizovala platba za služby alebo tovary, ktoré ešte neboli prijaté, výdavky budú odložené a vykázané v nasledujúcom účtovnom období.

1.6. VÝKAZ O FINANČNÝCH VÝSLEDKOCH

1.6.1. Príjmy

PRÍJMY Z NEVÝMENNÝCH TRANSAKCIÍ

Prevažná väčšina príjmov EÚ sa týka nevýmenných transakcií:

Zdroje založené na HND a zdroje založené na DPH

Príjmy sa vykazujú v období, v ktorom Komisia zašle členským štátom výzvu so žiadosťou o poskytnutie ich príspevkov. Oceňujú sa vo výške „vyžiadanej sumy“. Keďže zdroje založené na DPH a HND vychádzajú z odhadov údajov za príslušný rozpočtový rok, možno ich v prípade zmien upravovať až dovtedy, kým členské štáty nepredložia konečné údaje. Vplyv zmeny v odhade sa zohľadní pri stanovovaní čistého prebytku alebo deficitu za obdobie, v ktorom došlo k zmene.

Tradičné vlastné zdroje

Vymáhateľné sumy z nevýmenných transakcií a súvisiace príjmy sa vykazujú po tom, ako členské štáty predložia príslušné mesačné výkazy „A“ (zahŕňajúce vybraté clá a splatné zaručené sumy, voči ktorým neboli vznesené námietky). K dátumu vykazovania sa odhadujú príjmy vybraté členskými štátmi za dané obdobie, ktoré ale ešte neboli vyplatené Komisii, a vykazujú sa ako časovo rozlíšené príjmy. Štvrťročné výkazy „B“ (zahŕňajúce nevybraté a nezaručené clá a zaručené sumy spochybnené dlžníkom) predložené členskými štátmi sa vykazujú ako príjmy znížené o náklady na výber, na ktoré majú členské štáty nárok. Navyše sa vykáže zníženie hodnoty vo výške odhadovaných nevymožených prostriedkov.

Pokuty

Príjmy z pokút sa vykazujú po tom, ako EÚ prijme rozhodnutie o uložení pokuty, a po úradnom oznámení tohto rozhodnutia adresátovi. Ak existujú pochybnosti o platobnej schopnosti podniku, vykazuje sa zníženie hodnoty nároku. Po rozhodnutí o uložení pokuty majú dlžníci odo dňa oznámenia dva mesiace na to, aby:

— rozhodnutie prijali; v takom prípade musia zaplatiť pokutu v stanovenej lehote a uvedenú sumu s definitívnou platnosťou získa EÚ,

— alebo rozhodnutie neprijali a podali odvolanie v súlade s právom EÚ.

Aj v prípade podania odvolania sa však pokuta musí uhradiť v stanovenej trojmesačnej lehote, pretože odvolanie nemá odkladný účinok (článok 278 Zmluvy o EÚ). Za určitých okolností a na základe dohody s účtovníkom Komisie môže však dlžník namiesto toho predložiť na danú sumu bankovú záruku.

Ak sa podnik proti rozhodnutiu odvolá, pričom pokutu už predbežne uhradil, suma sa vykáže ako podmienený záväzok. Keďže odvolanie dlžníka voči rozhodnutiu EÚ nemá odkladný účinok, prijaté peňažné prostriedky sa použijú na vyrovnanie vymáhateľnej sumy. Ak je namiesto platby predložená záruka, pokuta sa ďalej vykazuje ako vymáhateľná suma. Ak je pravdepodobné, že Všeobecný súd nerozhodne v prospech EÚ, na pokrytie tohto rizika sa vytvorí rezerva. Ak bola namiesto toho poskytnutá záruka, nesplatená vymáhateľná suma sa náležite odpíše. Kumulatívny úrok, ktorý Komisii plynie z bankových účtov, na ktorých boli uložené platby, sa vykáže ako príjem a všetky podmienené záväzky sa zodpovedajúcim spôsobom zvýšia.

Predbežne uhradené pokuty spravuje od roku 2010 Komisia v rámci osobitne vytvoreného fondu (BUFI) a investuje ich do finančných nástrojov.

PRÍJMY Z VÝMENNÝCH TRANSAKCIÍ

Príjmy z predaja tovaru a služieb sa vykazujú vtedy, keď značná časť rizika a výhod plynúcich z vlastníctva tovaru prechádza na kupujúceho. Príjmy súvisiace s transakciou zahŕňajúcou poskytovanie služieb sa vykazujú na základe stupňa realizácie transakcie k dátumu vykazovania.

Úrokové výnosy a náklady

Úrokové výnosy a náklady sa vykazujú vo výkaze o finančných výsledkoch metódou efektívnej úrokovej sadzby. Ide o metódu výpočtu umorovacej ceny finančných aktív alebo finančných pasív a rozdelenia úrokových výnosov a nákladov v rámci príslušného obdobia. Pri výpočte efektívnej úrokovej sadzby EÚ odhaduje peňažné toky s prihliadnutím na všetky zmluvné podmienky finančného nástroja (napr. možnosť predčasného splatenia), neberie však do úvahy budúce úverové straty. Výpočet zahŕňa všetky poplatky a bázické body zaplatené alebo prijaté medzi zmluvnými stranami, ktoré sú neoddeliteľnou súčasťou efektívnej úrokovej sadzby, transakčné náklady a všetky ostatné prémie alebo diskonty.

Po odpísaní finančných aktív alebo skupiny podobných finančných aktív v dôsledku straty zo zníženia hodnoty sa úrokové výnosy vykazujú na základe úrokovej sadzby použitej na diskontovanie budúcich peňažných tokov na účely ocenenia straty zo zníženia hodnoty.

Výnosy z dividend

Výnosy z dividend sa vykazujú, keď vznikne nárok na ich výplatu.

1.6.2. Výdavky

Výdavky na nevýmenné transakcie predstavujú väčšinu výdavkov EÚ. Súvisia s prevodmi prostriedkov v prospech príjemcov a možno ich rozdeliť na tri skupiny: nároky, prevody na základe dohody a diskrečné granty, príspevky a dary.

Prevody sa vykazujú ako výdavky v období, počas ktorého došlo k udalostiam, ktoré viedli k prenosu, a to za predpokladu, že povaha prenosu zodpovedá ustanoveniam právneho predpisu (nariadenia o rozpočtových pravidlách, služobného poriadku alebo iného právneho predpisu) alebo že došlo k podpísaniu dohody, ktorou sa prevod oprávňuje; že príjemca splnil všetky podmienky oprávnenosti a že je možné sumu primeraným spôsobom odhadnúť.

Po prijatí žiadosti o platbu alebo žiadosti o úhradu nákladov, ktoré spĺňajú kritériá vykazovania, sa vykazujú ako výdavky vo výške oprávnenej sumy. Ku koncu roka sa vzniknuté oprávnené výdavky, na ktoré už príjemcovi nárok vznikol, ale ešte neboli oznámené, odhadujú a vykazujú ako časovo rozlíšené výdavky.

Výdavky na výmenné transakcie súvisiace s nákupom tovaru a služieb sa vykazujú po doručení, resp. poskytnutí a ich prijatí EÚ. Oceňujú sa v pôvodnej fakturovanej cene. Okrem toho sa k dátumu zostavenia súvahy vo výkaze o finančných výsledkoch odhadujú a vykazujú výdavky súvisiace so službou dodanou počas obdobia, za ktoré faktúra nebola zatiaľ prijatá alebo uznaná.

1.7. PODMIENENÉ AKTÍVA A ZÁVÄZKY

1.7.1. Podmienené aktíva

Podmienené aktíva predstavujú možné aktíva, ktoré sú dôsledkom minulých udalostí a ktorých existencia bude potvrdená jedine tým, či v budúcnosti nastane, resp. nenastane jedna alebo viacero neistých udalostí, ktorých vznik nezávisí výlučne od EÚ. Podmienené aktíva sa vykazujú vtedy, ak je pravdepodobný prílev zdrojov predstavujúcich ekonomický úžitok.

1.7.2. Podmienené záväzky

Podmienené záväzky predstavujú možné záväzky, ktoré sú dôsledkom minulých udalostí a ktorých existencia bude potvrdená jedine tým, či v budúcnosti nastane, resp. nenastane jedna alebo viacero neistých udalostí, ktorých vznik nezávisí výlučne od EÚ; alebo ide o súčasný záväzok, ktorý je dôsledkom minulých udalostí, ale nevykazuje sa, pretože: nie je pravdepodobné, že na vyrovnanie záväzkov bude potrebný úbytok zdrojov predstavujúcich ekonomický úžitok, alebo preto, že v niektorých mimoriadnych prípadoch nie je možné výšku záväzkov dostatočne spoľahlivo stanoviť.

1.8. VÝKAZ PEŇAŽNÝCH TOKOV

Informácie o peňažných tokoch slúžia ako základ pre posúdenie schopnosti EÚ vytvárať peňažné prostriedky a peňažné ekvivalenty a jej potreby využívať tieto peňažné toky.

Výkaz peňažných tokov je zostavený nepriamou metódou. To znamená, že hospodársky výsledok za rozpočtový rok je upravený o účinky nepeňažných transakcií, o prípadné časové rozlíšenie operačných hotovostných príjmov alebo platieb v minulosti alebo budúcnosti a o položky príjmov alebo výdavkov súvisiacich s peňažnými tokmi z investičnej činnosti.

Peňažné toky vznikajúce z transakcií v cudzej mene sú zaznamenané v mene EÚ, v ktorej sa transakcie vykazujú (euro), a to tak, že sa na sumu v cudzej mene uplatní výmenný kurz medzi eurom a príslušnou cudzou menou platný ku dňu uskutočnenia peňažného toku.

Vo výkaze peňažných tokov sú uvedené peňažné toky za dané obdobie rozdelené podľa operačných a investičných činností (EÚ nevykonáva finančné činnosti).

Operačné činnosti sú tie činnosti EÚ, ktoré nie sú investičnými činnosťami. Predstavujú väčšinu realizovaných činností. Úvery poskytované príjemcom (a prípadne súvisiace prijaté pôžičky) sa nepovažujú za investičné (alebo finančné) činnosti, pretože patria do všeobecných cieľov, a teda do každodenných činností EÚ. Do operačných činností patria tiež investície, ako sú investície do Európskeho investičného fondu (EIF), Európskej banky pre obnovu a rozvoj (EBOR) a fondov rizikového kapitálu. Účelom týchto činností je prispievať k dosahovaniu politických cieľov.

Investičnými činnosťami sú nadobúdanie a odpredaj nehmotných aktív a nehnuteľností, strojov a zariadení a iných investícií, ktoré nie sú zahrnuté v peňažných ekvivalentoch. Medzi investičné činnosti nepatria úvery poskytované príjemcom. Cieľom je ukázať reálne investície EÚ.

2. POZNÁMKY K SÚVAHE

AKTÍVA

2.1. NEHMOTNÉ AKTÍVA

v mil. EUR Hrubá účtovná hodnota k 31. 12. 2015 698 Prírastky 137 Úbytky (22) Presun medzi kategóriami aktív 0 Iné zmeny 7 Hrubá účtovná hodnota k 31. 12. 2016 820 Oprávky k 31. 12. 2015 (361) Odpisy za rok (88) Úbytky 12 Presun medzi kategóriami aktív 0 Iné zmeny (2) Oprávky k 31. 12. 2016 (439) Čistá účtovná hodnota k 31. 12. 2016 381 Čistá účtovná hodnota k 31.12.2015 337

Uvedené sumy sa týkajú predovšetkým počítačového softvéru.

2.2. NEHNUTEĽNOSTI, STROJE A ZARIADENIA

Do kategórie kozmických prostriedkov patrí dlhodobý majetok súvisiaci s dvomi vesmírnymi programami EÚ: globálnym navigačným satelitným systémom (GNSS) – Galileo a EGNOS a európskym programom pozorovania Zeme Copernicus. V roku 2015 dosahoval dlhodobý majetok súvisiaci s programami EGNOS a Copernicus výšku 584 mil. EUR a bol začlenený do kategórie strojov a zariadení.

V prípade programu Galileo sa po uverejnení vyhlásenia o počiatočných službách programu Galileo z 15. decembra 2016 presunul zostatok z aktív satelitného a pozemného segmentu vo výške 2 165 mil. EUR z nedokončených aktív do dlhodobého majetku, a to vrátane 14 funkčných satelitov systému Galileo a pozemnej infraštruktúry. Operačný dlhodobý majetok systému Galileo k 31. decembru 2016 predstavoval 2 146 mil. EUR bez odpisov. Do zostávajúcich nedokončených aktív v celkovej výške 756 mil. EUR (2015: 2 110 mil. EUR) patria štyri satelity vypustené v roku 2016, v prípade ktorých sa však k dátumu zostavenia súvahy ešte nedokončilo orbitálne testovanie. Vývoj systému Galileo bude pokračovať, kým nedosiahne plnú prevádzkovú kapacitu. Po dokončení bude mať konštelácia programu Galileo 30 satelitov.

Pokiaľ ide o program Copernicus, 1 073 mil. EUR súvisiacich so satelitmi v prevádzke (sentinely 1A, 2A, 3A a 1B) sa vykazuje v položke Kozmické prostriedky (2015: 498 mil. EUR) po odpočítaní oprávok. Ďalšia suma vo výške 1 133 mil. EUR súvisiaca so satelitmi Copernicus sa vykazuje ako nedokončené aktíva (2015: 1 188 mil. EUR).

Dlhodobý majetok týkajúci sa pozemnej infraštruktúry Európskej geostacionárnej navigačnej prekrývacej služby (EGNOS) vo výške 83 mil. EUR (2015: 85 mil. EUR) je tiež začlenený do položky Kozmické prostriedky. Okrem toho, nedokončené aktíva služby EGNOS dosahujú výšku 21 mil. EUR (2015: 14 mil. EUR).

Aktíva súvisiace s vesmírnymi programami EÚ sa budujú s pomocou Európskej vesmírnej agentúry (ESA).

Nehnuteľnosti, stroje a zariadenia

v mil. EUR Pozemky a budovy Kozmické prostriedky Stroje a zariadenia Nábytok a dopravné prostriedky Počítačový hardvér Iné Finančný prenájom Nedokončené aktíva Spolu Hrubá účtovná hodnota k 31. 12. 2015 4 856 725 563 248 627 277 2 784 3 832 13 911 Prírastky 145 14 28 22 73 20 5 1 639 1 945 Úbytky (2) (1) (14) (10) (49) (10) (3) 0 (90) Presun medzi kategóriami aktív 294 2 864 3 6 3 9 (2) (3 177 ) — Iné zmeny 5 1 4 3 4 2 0 (3) 16 Hrubá účtovná hodnota k 31. 12. 2016 5 297 3 603 583 269 658 298 2 783 2 292 15 783 Oprávky k 31.12.2015 (2 701 ) (141) (440) (176) (517) (182) (1 054 ) — (5 211 ) Odpisy za rok (166) (160) (47) (19) (62) (29) (100) — (583) Zrušenie odpisov — — 1 0 6 1 — — 8 Úbytky 2 0 13 10 42 7 3 — 77 Presun medzi kategóriami aktív 0 — 0 0 (2) 0 2 — — Iné zmeny 0 0 (2) (1) (2) 0 (1) — (6) Oprávky k 31. 12. 2016 (2 865 ) (301) (474) (186) (535) (203) (1 150 ) — (5 715 ) ČISTÁ ÚČTOVNÁ HODNOTA K 31. 12. 2016 2 432 3 302 109 83 122 95 1 633 2 292 10 068 ČISTÁ ÚČTOVNÁ HODNOTA K 31. 12. 2015 2 155 584 124 72 110 94 1 730 3 832 8 700

2.3. INVESTÍCIE ÚČTOVANÉ S POUŽITÍM METÓDY VLASTNÉHO IMANIA

v mil. EUR Poznámka 31. 12. 2016 31. 12. 2015 Podiely v spoločných podnikoch 2.3.1 — 5 Podiely v pridružených podnikoch 2.3.2 528 491 Spolu 528 497

2.3.1. Podiely v spoločných podnikoch

Množstvo účtovných jednotiek je čiastočne financovaných z prostriedkov EÚ, ktoré spĺňajú podmienky na zaúčtovanie s použitím metódy vlastného imania v konsolidovaných finančných výkazoch EÚ, pre konsolidované finančné výkazy EÚ ako celok sú však nepodstatné, preto sa nemusia v konsolidovaných finančných výkazoch za rok 2016 účtovať s použitím metódy vlastného imania. Tieto účtovné jednotky sa označujú ako malé účtovné jednotky – pozri poznámku 1.3. Každoročne sa vykonáva posúdenie tejto nevýznamnosti s cieľom určiť, či je toto vylúčenie naďalej opodstatnené. Príspevky EÚ do týchto účtovných jednotiek sa účtovali ako výdavky. Poznámka 9 obsahuje zoznam týchto účtovných jednotiek v roku 2016.

2.3.2. Podiely v pridružených podnikoch

K podielu EÚ v Európskom investičnom fonde (EIF) sa pristupuje ako k podielu v pridruženom podniku s použitím metódy vlastného imania. Európsky investičný fond (EIF) je finančnou inštitúciou EÚ, ktorá sa špecializuje na poskytovanie rizikového kapitálu a záruk malým a stredným podnikom (MSP). EIF má sídlo v Luxemburgu a pôsobí ako verejno-súkromné partnerstvo, ktorého členmi sú Európska investičná banka (EIB), EÚ a skupina finančných inštitúcií. K 31. decembru 2016 mala EÚ v EIF vlastnícky podiel 28,1 % (2015: 26,5 %) a 28,1 % hlasovacích práv (2015: 26,5 %). V súlade so svojimi stanovami musí EIF vyčleniť do štatutárnej rezervy vo výške minimálne 20 % svojho ročného čistého zisku, kým agregovaný rezervný fond nedosiahne 10 % upísaného základného imania. Tento rezervný fond sa nerozdeľuje.

v mil. EUR Európsky investičný fond Podiel k 31. 12. 2015 491 Príspevky 41 Prijaté dividendy (6) Podiel na čistom výsledku 34 Zmeny oceňovacieho rozdielu vyplývajúceho z oceňovania reálnou cenou (0) Iné zmeny vo vlastnom imaní (32) Podiel k 31. 12. 2016 528

EÚ možno na základe jej percentuálneho podielu priradiť tieto účtovné hodnoty:

v mil. EUR 31. 12. 2016 31. 12. 2015 Celková výška EIF Podiel EÚ Celková výška EIF Podiel EÚ Aktíva 2 301 647 2 183 578 Pasíva (423) (119) (328) (87) Príjmy 240 67 192 51 Výdavky (118) (33) (95) (25) Prebytok/(deficit) 122 34 97 26

EÚ uhradila 20 % svojho podielu, pričom nevyžiadaný zostatok predstavuje sumu 986 mil. EUR.

v mil. EUR Celkový kapitál EIF Podiel upísaný EÚ Celkové základné imanie 4 382 1 232 Splatené (876) (246) Nevyžiadané 3 506 986

2.4. FINANČNÉ AKTÍVA

v mil. EUR Poznámka 31. 12. 2016 31. 12. 2015 Dlhodobé finančné aktíva Finančné aktíva k dispozícii na predaj 2.4.1 9 131 7 222 Finančné aktíva vykazované v reálnej hodnote cez prebytok alebo deficit 2.4.2 — — Úvery 2.4.3 53 116 49 743 62 247 56 965 Krátkodobé finančné aktíva Finančné aktíva k dispozícii na predaj 2.4.1 1 311 2 399 Finančné aktíva vykazované v reálnej hodnote cez prebytok alebo deficit 2.4.2 0 — Úvery 2.4.3 2 361 7 508 3 673 9 907 Spolu 65 920 66 871

2.4.1. Finančné aktíva k dispozícii na predaj

v mil. EUR 31. 12. 2016 31. 12. 2015 Investície BUFI 2 013 2 647 ESUO v likvidácii 1 685 1 699 Európska banka pre obnovu a rozvoj 188 188 3 886 4 534 Záručné fondy pre rozpočtové záruky: Garančný fond pre vonkajšie opatrenia 2 069 2 002 Záručný fond EFSI 948 — 3 017 2 002 Finančné nástroje financované z rozpočtu EÚ: Horizont 2020 1 213 765 Finančný nástroj s rozdelením rizika 719 773 Nástroj na prepájanie Európy (3) 483 425 Nástroj ETF Start up 476 485 Operácie s rizikovým kapitálom 132 152 Európsky fond pre juhovýchodnú Európu 118 118 Iné 398 366 3 539 3 084 Spolu 10 442 9 620 Dlhodobé 9 131 7 222 Krátkodobé 1 311 2 399

Z celkovej sumy 10 442 mil. EUR má EÚ v držbe na predaj finančné aktíva vo forme dlhových cenných papierov (napr. dlhopisov) vo výške 8 920 mil. EUR, nástroje vlastného imania vo výške 1 302 mil. EUR a investície do fondu Unitary Fund EIB (fondu peňažného trhu) vo výške 221 mil. EUR. Dlhové cenné papiere a jednotky vo fonde Unitary Fund EIB sa používajú predovšetkým na dočasné investovanie súm určených na záruku EÚ a nástroje na rozdelenie rizika EÚ, kým sa nepoužijú na uspokojenie výzvy na uplatnenie záruky.

Investície BUFI

Predbežne uhradené pokuty, ktoré boli uložené najmä za porušenie pravidiel hospodárskej súťaže, sa prideľujú do osobitného fondu (fond BUFI – fond rozpočtových pokút) a Komisia ich investuje do dlhových nástrojov, ktoré sú klasifikované ako finančné aktíva k dispozícii na predaj.

ESUO v likvidácii

Pokiaľ ide o Európske spoločenstvo uhlia a ocele (ESUO) v likvidácii, všetky finančné aktíva k dispozícii na predaj predstavujú dlhové cenné papiere denominované v eurách a kótované na aktívnom trhu.

Európska banka pre obnovu a rozvoj

Keďže Európska banka pre obnovu a rozvoj (EBOR) nie je kótovaná na žiadnej burze cenných papierov a vzhľadom na zmluvné obmedzenia zahrnuté v stanovách EBOR týkajúce sa okrem iného predaja majetkovej účasti maximálne vo výške obstarávacích nákladov a výlučne súčasným akcionárom, je akciový podiel EÚ oceňovaný v obstarávacej cene.

v mil. EUR Celkový kapitál EBOR Úpis Komisie k 31. 12. 2016 Celkové upísané základné imanie 29 703 900 Splatené (6 207 ) (188) Nevyžiadané 23 496 712

ZÁRUČNÉ FONDY PRE ROZPOČTOVÉ ZÁRUKY

Garančný fond pre vonkajšie opatrenia

Garančný fond pre vonkajšie opatrenia slúži na krytie úverov, za ktoré sa poskytla záruka z rozpočtu EÚ, predovšetkým úverových operácií EIB mimo EÚ financovaných z vlastných zdrojov EIB, úverov v rámci makrofinančnej pomoci (MFA), ako aj úverov Euratomu mimo EÚ – pozri poznámku 4.1.1. Ide o dlhodobý nástroj (dlhodobá časť: 1 946 mil. EUR) spravovaný EIB a určený na ručenie akýchkoľvek nesplácaných úverov, za ktoré EÚ poskytla záruky. Fond je financovaný z platieb z rozpočtu EÚ, z úrokových výnosov z investícií realizovaných z aktív fondu a zo súm vymožených od dlžníkov v omeškaní, v prípade ktorých fond musel aktivovať svoju záruku. Výška fondu by sa mala udržiavať vo výške cieľovej sumy zodpovedajúcej 9 % nesplatených zaručených úverov ku koncu roka. Rozdiel medzi cieľovou sumou a hodnotou aktív fondu na konci roka sa uhradí z rozpočtu EÚ v roku n + 2, zatiaľ čo prebytok sa vráti späť do rozpočtu EÚ.

Záručný fond EFSI

Podľa nariadenia o EFSI bol záručný fond EFSI zriadený na účely poskytovania vankúša likvidity proti prípadným stratám, ktoré by mohla utrpieť EIB v súvislosti s financovaním operácií oprávnených na záruku EÚ z fondu EFSI podľa dohody o EFSI, a investovaním do týchto operácií – pozri poznámku 4.1.1. Záručný fond EFSI je financovaný z príspevkov z rozpočtu EÚ. Plynú doň aj výnosy z investovaných prostriedkov záručného fondu, výnosy EÚ z odplaty za záruku podľa dohody o EFSI a sumy, ktoré EIB vymohla od dlžníkov v omeškaní z predchádzajúcich výziev na uplatnenie záruky. Fond spravuje Komisia, ktorá je oprávnená investovať aktíva záručného fondu EFSI na finančných trhoch v súlade so zásadou riadneho finančného hospodárenia podľa príslušných prudenciálnych pravidiel. Záručný fond EFSI začal svoju činnosť v apríli 2016. V časovom horizonte rokov 2016 až 2022 bude postupne doplňovaný až do výšky 8 mld. EUR, t. j. 50 % celkovej záruky EÚ z fondu EFSI.

FINANČNÉ NÁSTROJE FINANCOVANÉ Z ROZPOČTU EÚ

Prehľad všetkých finančných nástrojov financovaných z rozpočtu pozri v diskusii o finančnom výkaze a analýze.

Horizont 2020

Podľa nariadenia EÚ o zriadení programu Horizont 2020 – rámcového programu pre výskum a inováciu (2014 – 2020) sa zaviedli nové finančné nástroje s cieľom zlepšiť prístup k financovaniu pre subjekty zapojené do výskumu a inovácií. Medzi tieto nástroje patria: služba InnovFin pre poskytovanie úverov a záruk na výskum a inováciu, v rámci ktorej sa Komisia delí o finančné riziko spojené s portfóliom nových finančných operácií, do ktorých vstupuje EIB; záruka InnovFin pre MSP vrátane Nástroja pre neobmedzené záruky v rámci iniciatívy MSP (SIUGI) – záručné prostriedky, ktoré spravuje EIF, na poskytovanie záruk a protizáruk finančným sprostredkovateľom pre nové portfólia úverov (v rámci SIUGI sa Komisia delí o finančné riziko spojené s poskytnutou zárukou s členskými štátmi, EIF a EIB); a kapitálový nástroj InnovFin pre výskum a inovácie, ktorý poskytuje investície do fondov rizikového kapitálu a ktorý spravuje EIF.

Finančný nástroj s rozdelením rizika

Finančný nástroj s rozdelením rizika (RSFF) spravuje EIB a investičné portfólio Komisie sa používa na krytie finančného rizika spojeného s úvermi a zárukami, ktoré poskytuje EIB na oprávnené výskumné projekty. V rámci VFR na roky 2007 – 2013 bol do RSFF pridelený rozpočet EÚ v celkovej výške až do 1 mld. EUR. V rámci VFR na roky 2014 – 2020 sa nepredpokladajú žiadne nové rozpočtové príspevky do RSFF. Celkové riziko EÚ je obmedzené sumou, ktorou do nástroja prispela.

Nástroj na prepájanie Európy

Podľa nariadenia (EÚ) č. 1316/2013 sa dlhový Nástroj na prepájanie Európy (NPE) zaviedol s cieľom uľahčiť prístup projektov infraštruktúry k financovaniu v sektoroch dopravy, telekomunikácií a energetiky. Spravuje ho EIB na základe dohody s EÚ. Dlhový finančný nástroj NPE je pokračovaním nástroja na poskytovanie záruk za úvery na dopravné projekty v rámci TEN-T (LGTT) a pilotnej fázy iniciatívy dlhopisov na projekty (PBI). Portfóliá nástrojov LGTT a PBI sa zlúčili do finančného nástroja NPE s účinnosťou od 1. januára 2016. Umožňuje rozdelenie rizika pri dlhovom financovaní vo forme nadriadeného a podriadeného dlhu alebo záruky, ako aj podporu projektových dlhopisov.

Nástroj ETF Start up

Ide o kapitálové nástroje, ktoré boli financované v rámci programu pre rast a zamestnanosť, viacročného programu pre podniky a podnikanie, programu pre konkurencieschopnosť a inovácie a pilotného projektu transferu technológií pod správou EIF, ktoré podporujú zakladanie a financovanie začínajúcich MSP prostredníctvom investovania do vhodných špecializovaných fondov rizikového kapitálu.

2.4.2. Finančné aktíva vykazované v reálnej hodnote cez prebytok alebo deficit

v mil. EUR 31. 12. 2016 31. 12. 2015 Pomyselná hodnota príjmovej časti Pomyselná hodnota platobnej časti Reálna hodnota Pomyselná hodnota príjmovej časti Pomyselná hodnota platobnej časti Reálna hodnota Forward v cudzej mene 50 (50) 0 — — —

V roku 2016 uzavrela EÚ dva forwardy v cudzej mene s cieľom zabezpečiť kurzové riziko v cudzej mene súvisiace s dlhovými cennými papiermi denominovanými v USD, ktoré má v držbe Záručný fond EFSI. Na základe týchto forwardov v cudzej mene EÚ pri dátume splatnosti poskytuje zmluvne dohodnuté pomyselné hodnoty v cudzej mene (platobná časť) a prijíma pomyselné hodnoty v EUR (príjmová časť). Tieto zmluvy o derivátoch sa oceňujú v reálnej hodnote k dátumu zostavenia súvahy a klasifikujú buď ako finančné aktíva, alebo finančné záväzky vykazované v reálnej hodnote cez prebytok alebo deficit, v závislosti od toho, či je ich reálna hodnota kladná alebo záporná. K 31. decembru 2016 mal jeden z forwardov v cudzej mene v pomyselnej hodnote 50 mil. EUR kladnú reálnu hodnotu vo výške 0,5 mil. EUR a bol vykázaný vo finančných aktívach. Druhý forward, v celkovej pomyselnej hodnote 101 mil. EUR, mal zápornú reálnu hodnotu a ako taký bol vykázaný do finančných záväzkov – pozri poznámku 2.11.2.

K 31. decembru 2016 sa všetky finančné aktíva v reálnej hodnote cez prebytok alebo deficit vykazujú na úrovni 2 hierarchie reálnej hodnoty – pozri nasledujúcu tabuľku.

Hierarchia reálnej hodnoty finančných aktív oceňovaných v reálnej hodnote

v mil. EUR 31. 12. 2016 31. 12. 2015 Úroveň 1: Kótované ceny na aktívnych trhoch 8 910 8 123 Úroveň 2: Zistiteľné vstupy iné ako kótované ceny 231 188 Úroveň 3: Techniky oceňovania a vstupy, ktoré nie sú založené na zistiteľných trhových údajoch 1 302 1 310 Spolu 10 442 9 620

V danom období sa medzi úrovňami 1 a 2 neuskutočnili žiadne prenosy.

Zosúhlasenie finančných aktív oceňovaných s použitím techník oceňovania so vstupmi, ktoré nie sú založené na zistiteľných trhových údajoch (úroveň 3):

v mil. EUR Počiatočný zostatok k 31. 12. 2015 1 310 Nákup a predaj 32 Zisky alebo straty za dané obdobie v podobe finančných príjmov alebo finančných nákladov (54) Zisky alebo straty v čistých aktívach 13 Presuny do úrovne 3 — Presuny z úrovne 3 — Iné — Konečný zostatok k 31. 12. 2016 1 302

2.4.3. Úvery

v mil. EUR Poznámka 31. 12. 2016 31. 12. 2015 Úvery na finančnú pomoc 2.4.3.1 55 134 56 874 Iné úvery 2.4.3.2 343 377 Spolu 55 477 57 251 Dlhodobé 53 116 49 743 Krátkodobé 2 361 7 508

2.4.3.1. Úvery na finančnú pomoc

v mil. EUR EFSM Platobná bilancia MFA Euratom ESUO v likvidácii Spolu Spolu k 31. 12. 2015 47 509 5 811 3 024 301 229 56 874 Nové úvery 4 750 — 10 — — 4 760 Splátky (4 750 ) (1 500 ) (70) (49) — (6 369 ) Kurzové rozdiely — — — — (33) (33) Zmeny účtovnej hodnoty (53) (40) — — (5) (98) Zníženie hodnoty — — — — — — Spolu k 31. 12. 2016 47 456 4 272 2 964 252 191 55 134 Dlhodobé 46 800 3 050 2 889 199 101 53 039 Krátkodobé 656 1 222 75 53 90 2 096 Zmena účtovnej hodnoty zodpovedá zmene vo vzniknutých úrokoch.

Nominálna hodnota úverov na finančnú pomoc dosahovala k 31. decembru 2016 celkovú výšku 54 373 mil. EUR (2015: 56 011 mil. EUR).

EFSM umožňuje poskytnúť finančnú pomoc členskému štátu, ktorý má alebo ktorému hrozia závažné ťažkosti spôsobené výnimočnými udalosťami, ktoré sú mimo jeho kontroly. Pomoc môže mať formu úveru alebo úverovej linky. V záveroch Rady pre hospodárske a finančné záležitosti (ECOFIN) z 9. mája 2010 sa celkový strop nástroja obmedzuje na 60 mld. EUR, ale právne obmedzenie obmedzuje nesplatenú sumu úverov alebo úverových liniek rezervou dostupnou v rámci stropu vlastných zdrojov. Pôžičky súvisiace s úvermi vyplatenými z EFSM sú zaručené rozpočtom EÚ. Nepredpokladá sa, že EFSM sa bude zapájať do nových programov financovania alebo sa v rámci neho budú uzatvárať nové dohody o mechanizme pôžičiek.

Nástroj BOP je politicky motivovaný finančný nástroj, v rámci ktorého sa poskytuje strednodobá finančná pomoc členským štátom EÚ, ktoré neprijali euro. Prostredníctvom tohto nástroja je možné poskytovať úvery členským štátom, ktoré zaznamenali problémy v súvislosti s platobnou bilanciou alebo zmenami v kapitále, alebo ktorým takéto problémy vážne hrozia. Maximálna nezaplatená výška úverov poskytovaných v rámci nástroja je obmedzená na 50 mld. EUR. Pôžičky súvisiace s týmito úvermi z nástroja BOP sú zaručené rozpočtom EÚ.

Makrofinančná pomoc (MFA) je politicky motivovaný finančný nástroj určený na účelovo neviazanú a všeobecnú platobnú bilanciu a/alebo rozpočtovú podporu partnerských krajín, ktoré v súčasnosti realizujú program MMF. Má podobu strednodobých/dlhodobých úverov alebo grantov alebo ich vhodnej kombinácie a vo všeobecnosti je doplnením financovania poskytnutého v rámci stabilizačného a reformného programu podporovaného z MMF. Za tieto úvery ručí Garančný fond pre vonkajšie opatrenia. K 31. decembru 2016 boli poskytnuté prostriedky vo výške 1 313 mil. EUR v súvislosti s dohodou o mechanizme pôžičiek v rámci MFA Ukrajine (1 200 mil. EUR), Tunisku (100 mil. EUR) a Gruzínsku (13 mil. EUR); tieto prostriedky však ešte neboli vyplatené – pozri poznámku 4.1.2.

Euratom, ako právny subjekt (zastúpený Komisiou), požičiava finančné prostriedky členským štátom EÚ i tretím krajinám na financovanie projektov týkajúcich sa energetických zariadení. K 31. decembru 2016 boli Ukrajine poskytnuté úvery vo výške 300 mil. EUR; tieto prostriedky však ešte neboli vyplatené – pozri poznámku 4.1.2. Boli získané záruky od tretích strán vo výške 252 mil. EUR (2015: 301 mil. EUR) na pokrytie úverov Euratomu.

Úvery od ESUO v likvidácii sa poskytli z vypožičaných prostriedkov v súlade s článkami 54 a 56 Zmluvy o ESUO.

Efektívne úrokové sadzby (vyjadrené ako rozpätie úrokových sadzieb)

31. 12. 2016 31. 12. 2015 Makrofinančná pomoc (MFA) 0 % – 4,54 % 0 % – 4,54 % Euratom 0 % – 5,76 % 0,08 % – 5,76 % Platobná bilancia (BOP) 2,37 % – 3,37 % 2,37 % – 3,62 % Európsky finančný stabilizačný mechanizmus (EFSM) 0,62 % – 3,75 % 0,62 % – 3,75 % ESUO v likvidácii 5,23 % – 5,81 % 5,23 % – 5,81 %

2.4.3.2. Iné úvery

v mil. EUR 31. 12. 2016 31. 12. 2015 Úvery s osobitnými podmienkami 93 113 Postúpené úvery — — Úvery na bývanie poskytnuté ESUO v likvidácii 5 6 Termínované vklady od 3 do 12 mesiacov 245 257 Spolu 343 377 Dlhodobé 77 88 Krátkodobé 266 290

Nominálna hodnota iných úverov dosahovala k 31. decembru 2016 celkovú výšku 673 mil. EUR (2015: 609 mil. EUR).

Úvery s osobitnými podmienkami sú úvermi poskytnutými pri preferenčných úrokových sadzbách v rámci spolupráce s nečlenskými štátm